Internet Kurun Ke-19

John Tawell merupakan seorang usahawan yang licik. Reputasi beliau sebagai ahli pertubuhan Kristian Protestan Quaker membantu beliau mengumpul kekayaan sehingga menjadi hartawan yang sangat disegani ramai. Tetapi disebalik reputasinya itu, Tawell mengamalkan gaya hidup yang tidak berakhlak.

Tawell mempunyai seorang perempuan simpanan. Yang pada asalnya diupah olehnya untuk menjaga isterinya sehinggalah isterinya meninggal dunia pada tahun 1838. Tawell lantas hidup bersama dengan wanita yang menjaga isterinya, Sara dan memiliki dua orang anak.

Walaupun begitu, ia tidak menghalang Tawell untuk berkahwin lagi sekali secara rasmi. Perhubungannya dengan Sarah dirahsiakan, dan Sarah bersama anak-anaknya ditempatkan disebuah rumah di Salt Hill. Tawell juga memperuntukkan nafkah sebanyak £1 setiap minggu kepada Sarah dan anak-anaknya.

Kesemuanya berjalan dengan lancar, sehinggalah pada tahun 1843 apabila Tawell mengalami masalah kewangan. Beliau sedar yang beliau sudah tidak mampu untuk memberi nafkah lagi kepada Sarah, tetapi memandangkan Sarah adalah perempuan simpanan, “menceraikannya” bukanlah satu pilihan yang bijak. Sarah pasti akan mendedahkan tentang perhubungan mereka kepada orang ramai. Dan ini akan membuat reputasinya sebagai ahli Quaker, tercalar.

Tawell lantas membuat keputusan yang agak “bijak”. Beliau perlu “mendiamkan” mulut Sara. Dengan serba sedikit pengetahuan dan pengalaman dalam bidang farmasi, Tawell menyiapkan racun yang sesuai untuk diberi kepada perempuan simpanannya itu.

Pada 1 Januari 1845, Tawell didapati berjalan keluar dari rumah Sarah dalam keadaan gelisah. Seorang jiran yang terserempak dengan Tawell datang mendekati beliau dan membantu Tawell yang ketika itu terkial-kial hendak menutup pagar. Selepas Tawell beredar, jiran Sara yang “mesra alam” itu, terdengar erangan dari dalam rumah, dan bergegas ke dalam dan terkejut bila mendapati Sara sudahpun terbaring nazak.

Mrs Ashwell (jiran Sarah tersebut) menjerit meminta tolong dan seorang pendeta bergegas ke tempat kejadian .Dengan penjelasan dari Mrs Ahswell, Pendeta E.T Champnes bergegas ke stesen kereta api bagi mencari John Tawell. Tetapi, beliau tidak sempat menangkap Tawell, apabila Tawell sudahpun menaiki kereta api ke Paddington sebaik sahaja Pendeta Champnes tiba di stesyen tersebut.

Tawell menarik nafas lega. Walaupun ada saksi yang melihat beliau, saksi itu mengenalinya sebagai “John Talbot”, nama samaran yang beliau sering gunakan sewaktu melawat Sara. Beliau sangat pasti yang identitinya tidak akan terbongkar dan beliau akan terlepas dari tuduhan membunuh.Tetapi keesokan paginya, jangkaan Tawell meleset apabila dua anggota polis datang menahannya di rumahnya sendiri. Tawell dibicarakan atas kesalah membunuh Sarah Hart dan dijatuhkan hukuman gantung sampai mati. Persoalannya di sini adalah, bagaimana polis dapat menyelesaikan kes ini dengan begitu pantas sekali? (Perlu diingatkan, peristiwa ini berlaku pada kurun ke-19).

Kejayaan memberkas Tawell datang hasil jasa dari Pendeta E.T Champnes, dan juga sebuah mesin telegraf. Telegraf yang pada ketika itu baru beberapa tahun dipasang di England, digunakan dengan sebaiknya oleh Champnes bagi memberi amaran awal kepada anggota polis di Paddington. Gambaran suspek (John Talbot) dipancarkan melalui wayar telegraf kepada stesyen kereta api Paddington.

“A MURDER HAS GUST BEEN COMMITTED AT SALT HILL AND THE SUSPECTED MURDERER WAS SEEN TO TAKE A FIRST CLASS TICKET TO LONDON BY THE TRAIN WHICH LEFT SLOUGH AT 742 PM HE IS IN THE GARB OF A KWAKER WITH A GREAT COAT ON WHICH REACHES NEARLY DOWN TO HIS FEET HE IS IN THE LAST COMPARTMENT OF THE SECOND CLASS COMPARTMENT.”

Sistem telegraf pada ketika itu masih lagi mempunyai kesukaran untuk membuat kod bagi huruf J, Q dan juga Z (disebabkan itulah ada beberapa kesilapan ejaan). Namun, ia sudah dikira cukup bagi pihak polis untuk mengambil tindakan. Sebaik sahaja John Tawell tiba di Paddington, gerak-gerinya sudahpun diperhatikan oleh pihak polis, dan dengan waran tangkap yang dikeluarkan keesokannya, beliau akhirnya berjaya diberkas.

Kes dan perbicaraan John Tawell mendapat liputas luas dari seluruh United Kingdom. Yang menjadi perhatian bukanlah pada skandal John Tawell itu sendiri, tapi pada penggunaan teknologi seperti telegraf buat pertama kalinya dalam sejarah bagi menangkap penjenayah. Kes John Tawell menunjukkan kepada dunia, tentang kepentingan sistem telekomunikasi seperti telegraf dan kemampuannya bagi menghubungkan dunia.

Seperti yang ramai orang sudah sedia maklum, sistem telegraf elektrif diperkenalkan kepada dunia melalui hasil ciptaan beberapa tokoh terutama sekalinya Samuel Morse. Sebelum Morse, mesin telegraf seumpama itu sudahpun wujud, namun Morse-lah yang memperkemaskan hasil ciptaan tersebut, dan memperkenalkan Sistem Kod Morse bagi memudahkan lagi komunikasi dan penyampaian mesej.

Rangkaian telegraf yang pertama mula dipasang pada tahun 1843 hasil usahasama Morse dan rakannya Alfred Vail. Dengan bantuan dana dari kerajaan Amerika Syarikat sebanyak $30,000, kabel telegraf dipasakkan sejauh 40 batu dari Washington ke Baltimore. Dan sejarah tercipta pada 24 Mei 1844, apabila satu mesej pendek berjaya disampaikan dengan pantas melalui rangkaian telegraf Moore.“WHAT HATH GOD WROUGHT”

Maka dengan frasa itu, penggunaan telegraf ciptaan Moore berkembang ke serata dunia. Industrialis dan para pengusaha mengambil kesempatan dengan mengambil rekaan Moore dan mewujudkan rangkaian telegraf mereka sendiri. Secara tidak lansung, sedikit demi sedikit, satu rangkaian telekomunikasi yang meliputi negara terbentuk.Perkara ini berlaku dengan rancaknya di Amerika Syarikat dan juga Britain. Pada tahun 1860 pula, Amerika Syarikat mewujudkan Akta Telegraf Pasifik yang membolehkan rangkaian telekomunikasi wujud di seluruh pelusuk Amerika Syarikat.

Telegraf benar-benar teknologi yang merubah dunia.Kisah pengangkapan John Tawell merancakkan lagi penggunaan telegraf sekaligus menaikkan populariti teknologi itu di mata dunia. Seperti mana iPhone ketika mana ia pertama kali dilancarkan, seperti itu jugalah populariti Telegraf pada kurun ke-19. Tetapi nilai telegraf bukan hanya pada populariti semata-mata.

Telegraf juga merubah cara manusia menerima berita. Pada tahun 1846, Perang Amerika-Mexico yang tercetus pada ketika itu memaksa 5 syarikat surat khabar harian untuk bergabung dan membentuk Associated Press yang kita kenali sekarang. Mereka berkongsi kos dan menggunakan rangkaian telegraf bagi memastikan berita dari medan perang tiba pantas dan segar kepada penduduk Amerika Syarikat.

Bukan itu sahaja, telegraf juga merubah cara manusia menjalankan perniagaan. Apabila mesej sudah boleh disampaikan pada jarak yang jauh dan dalam masa yang singkat, pengusaha perniagaan boleh menguruskan perniagaan mereka dengan lebih cekap. Secara tidak lansung, ini membantu perniagaan mereka untuk lebih pantas berkembang.Ada lagi, telegraf juga bertanggungjawab mewujudkan konsep pemindahan wang. Western Union yang ditubuhkan seiring dengan Akta Telegraf Pasifik 1860 memperkenalkan konsep pemindahan wang “atas talian” menggunakan telegraf. Disebabkan itulah sehingga sekarang, bank memanggil pemindahan wang atas talian sebagai “telegraphic transfer” yang diambil kata akarnya dari telegraf.

Western Union masih lagi dikenali dan dipercayai di serata dunia dalam urusan pemindahan wang atas talian. Telegraf jelas sekali memberi kesan yang mendalam kepada kehidupan kita secara amnya. Penggunaannya yang meluas dan kepantasannya berkembang secara keseluruhan memacu umat manusia ke ambang kemajuan.

Disebabkan itulah, para sejarawan memanggil telegraf sebagai “datuk kepada internet”. Kesan dan impak telegraf dan kepantasannya berkembang menyamai kesan internet ketika mana ia pertama kalinya diperkenalkan. Tapi persamaan internet dan telegraf bukan pada itu sahaja.

Pada pengakhiran kurun ke-19, telegraf bukanlah lagi satu mesin yang asing. Mana-mana sahaja orang yang berkemampuan mampu memiliki mesin tersebut. Bagi mereka yang tak mampu pula, wujud banyak syarikat seperti Western Union yang menawarkan perkhidmatan telegraf pada harga yang rendah.

Ini mewujudkan pelbagai stesyen dengan pengendali telegraf yang senantiasa berkomunikasi di antara satu sama lain dalam menjalankan tugas. Hari demi hari kemahiran mereka berkembang dan mereka boleh memahami mesej telegraf itu hanya dengan mendengar bunyi detik mesin telegraf. Disamping itu, bagi meningkatkan kecekapan, pengendali telegraf juga meringkaskan mesej yang dihantar kepada bentuk kod bernombor bagi menjimatkan masa.

Ini secara tidak lansung mewujudkan kod pendek seperti 73, yang membawa maksud selamat tinggal dan juga 30, yang membawa maksud pengakhiran mesej. Persis seperti LOL dan juga ROTFL yang kita gunakan di era internet sekarang.

Walaupun telegraf merupakan rangkaian telekomunikasi yang digunakan secara meluas, tapi hakikatnya, ia masih lagi terkongkong dalam sempadan geografi. Memanglah wujud rangkaian telegraf di antara dua negara (seperti Amerika Syarikat dan Kanada) namun, rangkaian yang penting, yang ditunggu-tunggu oleh semua orang, adalah rangkaian telegraf dari dunia lama (old world) ke dunia baru (new world). Tetapi semua orang tahu,ianya dipisahkan oleh lautan atlantik yang luas terbentang.

Kesemua ini berubah melalui hasil usaha Cyrus West Field. Field yang merupakan seorang usahawan Amerika Syarikat mengimpikan sebuah rangkaian telegraf yang merentas lautan atlantik. Ramai menganggap usaha Field sesuatu yang mustahil, kerana lautan Atlantik terbentang luas sehingga 3000 km jauhnya dan dengan kedalaman sehingga 3 km secara purata.Dengan bantuan dari Amerika Syarikat dan juga British, Field menggunakan kapal tentera laut kedua-dua negara itu bagi menempatkan kabel dasar laut di dasar lautan Atlantik. Pada Julai 1858 (setelah 4 kali percubaan), 4 kapal British dan Amerika Syarikat bertemu di tengah lautan atlantik dan berpisah ke arah bertentangan bagi menempatkan kabel tersebut. Usaha mereka menjadi apabila pada 16 Ogos 1858, Presiden Amerika Syarikat James Buchanan dan juga Permaisuri Victoria berbalas mesej menggunakan telegraf dari dunia lama ke dunia yang baru.Walaubagaimanapun, usaha Field gagal sekali lagi apabila tidak sampai sebulan pun, kabel dasar laut tersebut rosak dihakis arus laut. Perang Saudara yang meletus di Amerika Syarikat pada tahun 1861 juga membantutkan hasrat Field untuk mencuba semula. Tapi Cyrus West Field seolah tidak mengenal erti putus asa.

Pada tahun 1865, usai Perang Saudara, Cyrus West Field mencuba lagi sekali. Kali ini dengan kapal yang lebih besar, The Great Eastern. The Great Eastern berlepas dari England pada Julai 1865, tetapi usaha Field gagal sekali lagi apabila kabel tersebut putus dan hilang di dasar laut.The Great Eastern pulang semula ke England dengan hampa. Tetapi Field membuat percubaan lagi sekali pada Jun1866. Dan berkat kesungguhan dan sifat tidak putus asa beliau, kabel telegraf yang kekal akhirnya berjaya disiapkan pada Julai 1866. Kabel itu terus menerus digunakan sehinggalah digantikan oleh kabel telefon (TAT-1) pada tahun 1955.

Sikap tidak berputus asa Field dan kejayaan beliau memberi inspirasi kepada seluruh dunia. Tidak lama selepas itu, kabel dasar laut mula diletakkan bagi menghubungkan Amerika Syarikat dengan benua lain seperti Asia dan juga Australia. Sekaligus mewujudkan “datuk kepada internet”.

Rujukan:Standage, T. (1999). The Victorian Internet: The remarkable story of the telegraph and the nineteenth centuryʼs on-line pioneers. New York, N.Y: Berkley Books.Harris, Jamie (2018). “How telecoms helped police catch a murderer for the very first time – in 1845” British TelecommunicationsConliffe, Ciaran (2018). “John Tawell, Forger and Murderer” Headstuff.OrgRogers,John (2011), “150 years ago, a primitive internet united the USA” NBCNews.comMcNamara, Robert. (2018, December 4). “Atlantic Telegraph Cable Timeline.” ThoughtCo.Madrigal, C.Alexis (Mei, 2013), “The First Long-Distance Telegraph Message, Sent This Day in 1844: ‘What Hath God Wrought?’” The Atlantic


Kulat, Air Liur Dan Kahak Sebagai Ubat

Apa persamaan
antara roti berkulat, air liur dan kahak kering?

Busuk?

Tak. Anda boleh
guna bahan-bahan ni untuk cuci luka. Antiseptik semula jadi. Benda ni sudah
tertulis dalam catatan dari Mesir Purba yang orang zaman tu balut luka guna
roti berkulat.

Madu pun sama.
Boleh guna untuk cuci luka. Walau bagaimanapun, kesemua benda ni lain mekanisme
dia. Roti berkulat dan kahak kering tu boleh guna untuk sesetengah penyakit
sahaja. Madu dan air liur pulak boleh guna macam Dettol.

Aik, dah kenapa
kulat dan kahak tu selektif? Rasis ke? Tak. Ni mungkin ramai yang tak tahu,
tapi kulat dan kahak tu sebenarnya ialah antibiotik dan vaksin versi primitif.
Sebelum kita ada yang versi moden, benda ni la yang orang guna untuk rawat
penyakit berjangkit.

Madu dan air
liur ni ada satu bahan aktif bernama hydrogen peroxide, H2O2. Selalu kalau
korang ada luka besar, doktor dan ahli farmasis akan bagi cecair ni. Dia macam
alkohol. Semua kuman mati kalau terkena. Disebabkan itulah, madu ni dikira
antara makanan yang takkan reput dan mampu bertahan selama 500 tahun. Sebab
H2O2 ni, padahal jumlahnya sikit je. Kuman tak mampu hidup.

Air liur pun ada
H2O2, tapi jumlahnya lagi sikit. Korang nak mati ke ada H2O2 banyak banyak
dekat mulut? Memang tak banyak, tapi air liur ada plan kedua untuk lawan kuman.
Dia ada lysozyme, sejenis enzim yang kerjanya bunuh komponen sel. Bila komponen
ni rosak, sel/bakteria bagai tu mati jugak la.

Selain dari
lysozyme, air liur juga ada sel darah putih, antibodi dan protein yang cepatkan
penyembuhan. Sebab tu luka dalam mulut sembuh lagi cepat dari luka di kulit,
walaupun sama saiz. Disebabkan itu jugalah binatang selalu jilat luka diorang.
Dekat air mata pun ada benda ni, tapi jangan la pula tonyoh luka tangan dekat
mata. Nanti tak memasal orang ingat anda ni bebal.

Kes kulat ni
lagi menarik. Macam aku sebut tadi, orang dah tahu lama pasal kebaikan kulat
dalam melawan penyakit, tapi mereka tak tahu macam mana mekanismenya. Sebagai
contoh, Sir Willliam Roberts melaporkan bakteria tak akan tumbuh berdekatan
kulat yang digunakan dalam pembuatan keju biru. Selepas kajian demi kajian,
baru kita tahu bahawa kulat ini mempunyai bahan antibiotik. Namanya, penisilin.

Untuk membasmi bakteria, barangkali antibiotic adalah senjata terampuh. Puncanya ialah ia sangat tepat dan spesifik dalam membunuh bakteria. Hydrogen peroksida seperti yang disebut di atas, akan menyerang apa sahaja yang terkena padanya. Antibiotik cuma menyerang bakteria sahaja. Caranya ialah dengan menyahstabilkan membran sel bakteria, lantas memburaikan segala isi perut bakteria.

Ada juga antibiotik lain yang mampu menggagalkan bakteria daripada berkembang biak. Walau bagaimanapun, bakteria juga mampu berevolusi untuk menjadi lebih kebal terhadap serangan antibiotic dengan memakan bakteria mati. Sebab itu kita kena makan antibiotik sampau habis – sebab nak bagi semua bakteria mati tanpa sisa yang tinggal.

Pasal kahak itu, tahukah anda itulah jenis vaksin paling purba di dunia? Masyarakat tamadun Cina, misalnya menggunakan kahak kering bekas pesakit untuk merawat penyakit tertentu pada abad ke-10. Kahak ini asalnya hingus yang mempunyai bahan pembunuh kuman. Ia kemudiannya dikumuhkan daripada sistem pernafasan sebagai kahak atau tahi hidung.

Sama macam vaksin yang juga diperbuat daripada kuman mati. Semasa England dilanda wabak cacar lembu (cowpox), Edward Jenner telah menyapu nanah dari peladang lembu kepada anak tukang kebunnya. Hasilnya, kanak kanak tersebut menjadi imun kepada cacar lembu. Kaedah ini kemudiannya diguna pakai dan dikaji lagi hingalah melahirkan vaksin moden. Nanah ialah tempat di mana kuman kuman mati berkumpul setelah dibunuh sel darah putih.

Kadang kadang, aku hairan dan takjub bila dapat tahu benda sebusuk busuk nanah dan kahak juga mempunyai posisi penting dalam kehidupan. Memang betul, Tuhan tak pernah cipta benda ni secara sia sia.


Sebelas Soalan Wajib Tanya Kepada Kekasih

Wah.. ramai up status hari kekasih. Tapi bukan tu yang nak dibincangkan, tapi benda lain. Baik, mereka yang ada kekasih, cuba tanya soalan ini kepada kekasih korang:

Jika dia jawab bumi ni leper, kesianlah sebab Angkasawan Islam dan naik angkasa tengok bumi bukan rata, lepas tu Ustaz Azhar Idrus (pakar agama) dan Dr. Danial Zainal Abidin (pakar Sains) kata bumi sfera dan keliling matahari tapi bakal pasangan seumur hidup korang sanggup berhujah lawan ulamak, doktor phd dan angkasawan sedangkan naik kapal terbang pun belum pernah? Adohai..

Biasa hujah mereka bahawa bukti orang ke bulan palsu adalah: kenapa lepas Armstrong ke bulan orang dah tak pergi? Yang mereka tak tahu dah dua belas orang pergi ke bulan jalan-jalan ke sana, ramai lagi yang masih hidup dan ada bukti mereka pergi sana, segala negara sedang menghantar prob ke sana. Sekarang ni kat luar negara, orang dah tak cakap pasla bulan dah. Sekarang ni orang dah nak ke marikh dan industri melancong di angkasa dah bermula. Tapi itulah, jika angkasawan Islam pun dia sanggup lawan berhujah, tak sawan kau?

Hujah paling popular, Yahudi yang cipta virus, dan yahudi yang
cipta vaksin, yang dia tak tahu, manusia ni nak cipta kepak lalat pun tak boleh
apatah lagi kuman? Lepas tu yang dia tak tahu, teknologi vaksin ni berasal dari
kepakaran perubatan islam, tapi itulah, jika Ustaz, Dr Phd dan Angkasawan pun
dia boleh lawan berhujah, apatah sangat Doctor Pakar?! Celah gigi dia jer kot.

Bisnes cari orang jadi ahli, bukan nak jual barang sangat, produk tak bermutu (jahil teknologi) tapi tipu dengan testimoni palsu (jahil sains) dan jual dengan harga tak masuk akal(jahil ekonomi). Lepas tu cakap kerja mudah tak perlu cari orang, tapi bila jumpa orang terus promosi, (jahil strategi) dan tunggang agama(jahil agama).

Aduhai, asal MLM ni tak salah, tapi ruang untuk menipu dan ditipu terlalu besar. Maka jika pasangan korang sokong MLM dan suruh korang jadi ahli itu ini begitu begini, suruh dia buat bisnes yang betul. Ramai orang merana kerana MLM, termasuklah pasangannya. Tapi itulah, jika Ustaz, Dr Phd, Angkasawan dan Doctor Pakar dia boleh lawan hujah? Apalah sangat Pakar ekonomi?

Jika pernah dan sudah bertaubat alhamdulillah, semua tahu kalau nak kurus kena jaga makan dan kuat bersenam, tapi tiba tiba bila nak kaya boleh cukup dengan duduk sahaja dan labur modal dalam skim ntah apa-apa? Hotel Mekah lah, Saham Sawit lah! Kopi belalang tempurlah! Bila orang nasihat tak nak dengar, tapi logic jugak, jika Ustaz, Dr Phd, Angkasawan, Doctor Pakar, dan Pakar ekonomi dia sanggup lawan, apatah lagi korang yang tak nak join skim cepat kaya dia?

Tanya ni boleh tahu dia Syiah ke tak, iaitu bila dia sanggup
caci maki dua sahabat ni, untuk pengetahuan: zaman Nabi takde Syiah, tapi
hati-hati sebab mereka ada ilmu MENIPU, iaitu pura pura sokong Sahabat Nabi,
cara nak uji, adalah korang puji Aisyah isteri Nabi banyak banyak depan dia,
jika dia diam seribu bahasa, Boleh jadi Syiah lah tu. Boleh pujuk dia kembali
ke Sunah wal jamaah.

Ni nak tahu dia ni wahabi ke tak? Jika dia kata tak boleh dan bagi hujah Nabi tak buat-confirm wahabilah tu, tapi tanya dia, birthday saya nanti boleh sambut tak? Tentu Dia kata birthday kekasih boleh yang tak boleh sambut birthday Kekakasih Allah, adohai.. Ada jugak segelintir ustaz wahabi ajar pengikut dia bumi ni rata, sebab tafsir dalil guna cara tersurat, Itu yang ada wahabi bagitahu Tuhan ada wajah, Tuhan ada kaki, Tuhan duduk, dan macam macam lagi, adohai..

Ini boleh tahu jika dia menyokong ajaran sesat Daola ke tak? Zaman dulu kematian ibu dan anak tinggi sebab bukan semua kampung ada pakar meyambut kelahiran bayi, zaman sekarang bayi songsang pun ada teknologi belah perut selamatkan kedua-duanya.

Orang tua zaman dulu bagitahu puntianak ni berasal dari perempuan yang mati waktu bersalin dan toyol pula berasal dari bayi yang juga mati waktu mak nya bersalin, Hantu Penanggal pun selalu berkeliaran cari darah tumpah orang beranak. Tapi sejak zaman perubatan moden, Nak cari puntianak, Penanggal dan toyol susah nak jumpa-Woha!

Ni boleh tahu dia mahacai politik mana, sebab politik matang,
sokong yang baik, dan kritik yang tak betul sahaja, Tapi jika kekasih korang:
Apa parti saya buat semua betul walaupun hancing! Apa seteru politik saya buat
semanya salah walaupun betul-itulah MAHACAI Politik!

Tanya ni boleh tahu tahap mistik yang dia percaya, kat sini boleh tahu sejauh mana agama dan sains dikaitan bab pengalaman mistik, tapi hati-hati, almaklumlah, jika Ustaz, Dr Phd, Angkasawan, Doctor Pakar, dan Pakar ekonomi dia sanggup lawan, apatah lagi korang yang tak pernah jumpa hantu?

Jika dia jawab tajuk buku apa apapun, Tahniah! Tapi jika dia
jawab:

“Maaflah, saya dah lama tak membaca buku, paling last baca masa
sekolah menengah dulu”

“Saya ada beli buku lima tahun lepas, tak habis lagi baca, tak tahu nak sambung baca bila? Tak ada masa”

“Maaf, saya tak boleh baca buku yang tak ada gambar, pening!”

“Saya lebih suka pergi seminar bayar mahal mahal untuk dengar
pakar motovasi ‘bacakan’ buku yang harga jauh lebih murah dari yuran seminar
untuk saya, nak baca sendiri malas sangat-jadi saya upah doctor palsu bacakan
semangat motivasi untuk saya”-Ambik kau!

Jika begitulah jawapan kekasih korang, memang patutlah dia
sanggup lawan dengan semua ustaz, Dr Phd, Angkasawan, Doctor Pakar, Ulamak,
Pakar ekonomi dan lain lain sebab malas membaca rupanya, adohai..

Dia tak tahu ke prosa ayat “saya dah lama tak membaca” atau
“saya malas membaca” itu semua adalah kekurangan. Kenapa bangga mengaku tak
suka baca buku dan anggap ianya satu kelebihan?

Habis tu, masa naik kapal terbang, masa tunggu bas, masa jalan jem, masa berehat melancong tepi pantai, masa rehat sebelum tidur, tak membaca kah korang? Korang buat apa?Jika tak membaca, lebih suka termenung dan berangan, Kenapa nak bagitahu semua orang aib korang yang malas membaca tu? Apa ke jadah?

Aku nasihatkan lain kali, jangan sesekali mengaku tak suka membaca, bosan membaca, beli buku tak baca, dan apa apa sahaja alasan malas membaca kepada sesiapapun sebab nanti orang tahu korang bodoh dan senanglah korang kena tipu.Itu yang pergi masuk skim cepat kaya, percaya bumi leper, dengki orang ke bulan, percaya hantu dan bomoh, jual produk MLM yang mengarut, percaya teori konspirasi dan macam-macamlah!

Habis sampai sini, demikanlah lebih kurang stok soalan korang kena tanya pada kekasih kau oorang, dan jika jawapan ke laut, jangan terus buang mereka, cuba selamatkan mereka, InsyaAllah jika mereka ingin diselamatkan, maka akan terbuka jalan-jalan kebaikkan.

Sesungguhnya, kepada kekasih kita adalah jalan keindahan, dengan syarat: mereka ada common sense yang indah.

Woha!


Said Nursi: Musuh Azali Sekularisasi Turki Ataturk

Turki merupakan sebuah negara yang kaya dengan sejarah peradaban dunia dari tamadun Rom dan Rom Timur (Byzantine) hinggalah bumi kisah para anbia. Ia mungkin sinonim dengan figura sekular terkenal dan Bapa Turki Moden, Mustafa Kamal Ataturk tetapi ia juga sinonim dengan ulama terkenal pasca-era Ataturk iaitu Bediuzzaman Said Nursi.

Nursi bukan saja bertanggungjawab mengembalikan sinar Islam di bumi Turki tetapi juga bertanggungjawab memperkenalkan pembaharuan pendidikan dalam kitabnya Rasail An-Nur.

Said Nursi atau nama sebenarnya Said Nursi bin Mirza dilahirkan di Nurs, Bitlis. Para sejarawan dan cendekiawan berbeza pendapat tentang tahun sebenar kelahirannya. Ini kerana ada yang berpandangan beliau lahir pada tahun 1873 Masihi/1290 Hijrah sementara sekumpulan lagi bersepakat meletakkan tahun 1877 Masihi/1293 Hijrah.

Namun, majoriti penulis dan sejarawan meletakkan 1877 Masihi/1294 Hijrah sebagai tahun kelahirannya. Kedua-dua ibu bapanya, Mirza dan Nuriyyah dikatakan mempunyai susur-galur ahlul bayt (keluarga Rasulullah s.a.w) dengan Mirza berasal dari keturunan Hasan bin Ali r.a sementara Nuriyyah pula dari keturunan Husin bin Ali r.a.

Sejak dari kecil lagi, Nursi dikenali sebagai individu yang terang hati dan mendapat pendidikan dari golongan ulama di kampung halamannya. Dan dari tahun 1891 hingga 1894, beliau menggunakan tahun-tahun tersebut bukan saja untuk mempelajari ilmu agama bahkan ilmu-ilmu duniawi seperti kimia, geologi, matematik, falsafah dan sejarah.

Selepas menginjak usia dewasa, Nursi memperuntukkan tahun-tahun terakhir Empayar Turki Uthmaniyyah sebagai pereformasi sistem pendidikan dan figura penyatuan ummah. Malah pada tahun-tahun itu juga, dengan berpandukan pengalaman pembelajarannya terdahulu, beliau turut mencadangkan penubuhan sebuah universiti yang menggabungkan pengajaran agama dan ilmu duniawi sebagai sebahagian daripada agenda reformasi pendidikannya. Namun, hasratnya itu tidak tercapai apabila Perang Dunia Pertama meletus dan kejatuhan empayar tersebut pada tahun 1922.

Selepas kejatuhan Empayar Turki Uthmaniyyah dan kebangkitan Ataturk sebagai figura utama rejim sekular Turki, kelibat Nursi amat popular dalam kalangan orang ramai hingga menimbulkan kebimbangan rejim. Bagi menyekat pengaruhnya dari tersebar dan pada masa sama memberi kesahihan kepada rejimnya,

Ataturk menawarkan jawatan Menteri Hal Ehwal Agama kepadanya tetapi ditolak. Dan itu juga merupakan permulaan kepada perpecahan antara beliau dengan kelompok Kemalis (penyokong Ataturk) berikutan keinginannya memperbaharui pendekatan tradisional Islam berbanding mengikut kaedah asimilasi tak bertempat mereka. Akibatnya, Nursi kemudiannya dibuang daerah ke Isparta atas pelbagai kesalahan termasuk melaungkan azan dalam Bahasa Arab.

Semasa di Isparta, beliau meneruskan peranannya sebagai guru dan dai’e kepada penduduk tempatan sehingga menggusarkan gabenor wilayah tersebut. Akibatnya, Said sekali lagi dibuang ke sebuah perkampungan bernama Barla. Di Barlalah, sebahagian besar daripada karya ulungnya Rasail An-Nur dihasilkan. Kitab ini terdiri daripada 130 buah risalah yang dihimpunkan dalam 14 jilid besar.

Risalah-risalah ini dikumpulkan dalam bentuk buku-buku di bawah tajuk-tajuk seperti Sozler, Shualer, Lemalar, Mektubaat dan lain-lain lagi. Rasail an-Nur juga merupakan nama panggilan umum yang diberikan untuk kesemua tajuk-tajuk ini. Ini bermakna setiap penulisan dan pemikiran Nursi yang tercatat digelar sebagai Rasail an-Nur dan berjumlah enam ribu muka surat.

Rasail an-Nur merupakan koleksi kuliah tarbiyah Said sepenuhnya berasaskan al-Quran yang menyentuh soal keimanan. Kerana itulah Rasail an-Nur juga turut dikenali sebagai ’Kulliyatul Rasail al-Nur’. Sumber utamanya adalah al-Quran dan hadis Rasulullah s.a.w. Kitab ini dikarang sendiri oleh Nursi dan adakalanya turut ditulis oleh anak-anak murid beliau sebelum disemak semula olehnya.

Usaha mengarang kitab ini bukanlah sesuatu yang mudah lebih-lebih lagi dengan tekanan yang dikenakan rejim sekular ke atas pengamalan agama Islam. Sesiapa yang didapati membantu penghasilan karya ini berpotensi dikenakan tindakan tegas pihak berkuasa termasuk dipenjara dan diseksa.

Tetapi bagi Nursi, semua ini ditempuh dengan tabah. Selain menggunakan masanya di Barla untuk beribadat, beliau juga memperuntukkan masanya untuk mengajar tafsir al-Quran secara rahsia kepada penduduk tempatan. Masa tersebut turut dimanfaatkan untuk menghabiskan baki sepertiga Rasail An-Nur di sebuah pondok yang dibina oleh seorang pelajarnya. Pada awalnya, Rasail An-Nur dikenali sebagai Sozler (Kalimat) sebelum dikenali dengan nama ini hari ini.

Menerusi Rasail An-Nur, Nursi merasakan jika hendak melakukan perubahan pada sesebuah negara, ia harus bermula dengan sistem pendidikan. Ini kerana menurut beliau, mengubah mentaliti dan keperibadian seseorang bukanlah sesuatu yang mudah.

Ia perlu diubah melalui proses pembelajaran dan pendidikan sejak dari kecil lagi iaitu di peringkat sekolah rendah, menengah, dan seterusnya peringkat pengajian tinggi. Keinginan Nursi turut didorong dengan kefahaman bahawa pendidikan Islam adalah milik umat Islam tanpa mengira latar belakang, keturunan, bangsa dan kawasan mereka.

Justeru bagi mencapai matlamat sedemikian, maka umat Islam harus menerima sains sebagai sumber dan ilmu yang bermanfaat. Pemikiran dan nasib umat Islam tidak akan berkembang maju jika terus memisahkan diri dari menerima ilmu-ilmu sains dan segala bidang ilmu yang berkaitan dengannya.

Umat Islam perlu bangkit dan menolak retorik sempit bahawa mempelajari ilmu sains berlawanan dengan Islam. Bagi Nursi, segala ilmu yang wujud pada hari ini termasuk ilmu sains ialah ilmu yang tercatat di dalam lembaran al-Quran.

Tambahnya,
kitab Rasail an-Nur sarat dengan pelbagai lapangan ilmu baik ilmu duniawi
mahupun ukhrawi. Risalah-risalah dalam himpunan karya tersebut banyak menyentuh
tentang ilmu sains dan alam, baik secara umum mahupun secara khusus. Beliau juga
selalu mengaitkan ilmu sains dengan al-Quran baik dalam bentuk penulisan,
ucapan dan tindakannya. Said turut mengulas kaitan ilmu sains dengan al-Quran
dalam kitabnya itu:

“Sesungguhnya, al-Qur’an, alam semesta dan manusia ialah tiga jenis manifestasi dari satu kebenaran. Al-Qur’an, yang berasal dari sifat firman Ilahiyyah, bisa dianggap sebagai alam semesta, yang berasal dari sifat kuasa dan kehendak Ilahiyyah, bisa dianggap sebagai al-Qur’an yang diciptakan. Jadi, dari sudut pandang ini, alam semesta adalah pasangan dari al-Qur’an yang tidak akan bertentangan dengan Islam. Oleh karena itu, sekarang, saat sains berjaya, dan juga kelak, yang akan menjadi zaman pengetahuan, keimanan yang sejati harus didasarkan pada argumen dan penyelidikan, juga pada pemikiran yang terus-menerus terhadap tanda-tanda Allah di alam semesta, pada fenomena, “alam”, sosial, historis dan psikologis. Keimanan bukanlah sesuatu yang didasarkan pada taqlid yang membuta. Keimanan harus terjadi atas intelektualitas atau nalar dan kalbu, keimanan menggabungkan penerimaan dan penegasan nalar dan pengalaman serta penyerahan kalbu.” (Petikan dari Risalah An-Nur: Said Nursi: Pemikir dan Sufi Besar Abad 20

(Menjawab
yang Tak Terjawab, Menjelaskan yang Tak Terjelaskan), Jakarta: Murai Kencana.
Halaman 22. (2003))

Bagi
mereformasikan sistem pendidikan, ia seharusnya dimulakan di bangku sekolah dan
ia dapat dicapai dengan melaksanakan lima dasar ini:

1.
Mengkaji konsep hubungan dan pemahaman terhadap ilmu kemodenan dan agama.

2.
Berniat menegakkan kembali Empayar Turki Uthmaniyyah dengan kembali kepada
tradisi keilmuan yang bersifat inklusif.

3.
Mengadakan kegiatan diskusi dan pembacaan tulisan Rasail an-Nur.

4.
Menyebarluaskan ajaran Rasail an-Nur kepada masyarakat.

5.
Mendirikan asrama yang menjadi pusat akademik.

Sebagai langkah permulaan, beliau berpandangan keperluan pengharmonian antara tiga cabang utama sistem pendidikan di peringkat sekolah-sekolah rendah dan menengah iaitu medrese atau sekolah agama, mektebs atau sekolah umum (sains), dan teks atau tarekat sufi bersama disiplin ilmu yang berkaitan dengannya.

Penekanaan ketiga-tiga cabang utama sistem pendidikan sekolah ini terjadi berikutan pengalaman yang dilalui sendiri oleh Nursi semasa beliau membesar. Beliau melihat sekolah agama atau medrese harus mengajar mata pelajaran sains dan sekolah umum (Mektabs) harus mengajar mata pelajaran agama.

Kaedah ini dirasakan tepat bagi memenuhi matlamat melahirkan manusia yang ‘hasanah’ dunia dan akhirat. Said pernah berkata, “Dengan cara ini, penuntut-penuntut sekolah moden (sekular) akan dilindungi dari kekufuran dan penuntut-penuntut sekolah agama pula terpelihara dari sikap taksub.”

Selain melakukan perubahan di peringkat sekolah, Said juga mahu melihat reformasi di peringkat universiti. Salah satu idea reformasinya ialah penubuhan sebuah universiti yang dipanggil Universiti Zahra atau Madrasah Az-Zahra. Universiti ini mengambil nama dari dan menggunakan silibus pelajaran Universiti al-Azhar, Mesir. Namun berbeza dengan universiti-universiti lain ketika itu, beliau mahu menggabungkan pengajian bersepadu membabitkan ilmu sains dan agama pada satu-satu masa. Ini membolehkan pelajar dapat didedahkan dengan dua disiplin ilmu pada satu-satu masa.

Menurut Nursi, bentuk dan silibus pengajian dalam madrasah itu nanti akan memberi perhatian sewajarnya terhadap pengharmonian dua bidang utama ilmu iaitu ilmu agama dan ilmu sains. Proses ini akan terus berjalan seiring dengan kemajuan dan kemodenan dunia pada hari ini.

Selain itu, sukatan pelajaran universiti juga bakal mempunyai program pendidikan yang bermanfaat meliputi pengajian metodologi (kaedah) dan prinsip pendidikan sains (moden). Justeru tidak hairanlah semasa membentangkan rancangannya itu kepada kerajaan Uthmaniyyah ketika itu, beliau turut menggariskan beberapa syarat:

Walaupun
usaha penubuhan universiti ini tidak berjaya, ia kemudian membawa kepada
penubuhan Fakulti Ilmu Wahyu di Universiti Irdurum. Pada awalnya, ia terdiri
daripada 25 pelajar sahaja sebelum bilangan tersebut semakin bertambah dari semasa
ke semasa. Keadaan ini berlaku apabila Nursi menetapkan syarat pelajar yang
mengambil jurusan di bawah fakulti tersebut tidak berpindah dari universiti
berkenaan atau menarik diri dari kursus yang ditawarkan.

Selain itu, kursus yang ditawarkan dalam fakulti berkenaan menggunakan kitab Rasail an-Nur sebagai sumber utama rujukan pembelajaran. Ini kerana beberapa risalah yang terkandung dalam kitab berkenaan mengandungi pelbagai unsur seperti motivasi pelajar, mendidik keterampilan pelajar, membantu menyelesaikan masalah setiap pelajar, melakukan pemerhatian, melatih diri dengan kewajiban ibadah dan menanamkan perasaan cinta kepada para anbia.

Kerana itulah, silibus pelajaran yang ditawarkan Nursi dalam Rasail an-Nur sering memberi penekanan kepada penanaman nilai-nilai pendidikan dan isi kandungan yang bersifat pembentukan keperibadian Muslim. Idea penggunaan kitab sebegini dianggap sesuatu yang baru kerana kebanyakan ulama Turki ketika itu masih menekankan penggunaan kitab-kitab karangan ulama terdahulu dalam soal pengajaran dan pembelajaran mereka. Sementara Nursi pula menjadikan kitabnya sebagai bahan rujukan utama universiti-universiti termasuk universiti yang dicadangkannya.

Di samping penggunaan kitab Rasail an-Nur, proses pembaharuan pendidikan harus membabitkan tiga bahasa iaitu Bahasa Arab, Bahasa Turki dan Bahasa Kurdis. Ketiga-tiga bahasa ini ditekankan berikutan Bahasa Arab merupakan bahasa al-Quran dan teras kepada kefahaman agama.

Manakala Bahasa Turki dan Bahasa Kurdis diharuskan untuk dituntut dan diperkasakan. Hal ini amat ditekankan Nursi kerana beliau mahu pelajar-pelajarnya bukan saja berkemahiran dalam pelbagai bidang tetapi juga berupaya bertutur dalam pelbagai bahasa sebagai satu cara mengangkat martabat umat Islam di Turki.

Namun di sebalik semua ini, tekanan demi tekanan terus dikenakan terhadap Nursi dan para pengikutnya termasuk hukuman penjara dan buang daerah. Semua tuduhan bagaimanapun ditarik balik dan beliau diberi pengampunan pada tahun 1956.

Pada tahun-tahun terakhir kehidupannya, Said menetap di bandar Isparta dan menyeru para pengikutnya menyokong Adnan Menderes berikutan kesediaannya mengembalikan semula sedikit kebebasan beragama. Pada tahun sama beliau diberi pengampunan, bukunya turut dibenarkan dicetak dengan kebanyakannya dikumpul di bawah Rasail An-Nur.

Empat tahun selepas itu, Nursi kembali ke hadrat Ilahi pada 23 Mac 1960 akibat keletihan selepas mengadakan perjalanan ke Urfa. Beliau dimakamkan di lokasi sama yang menempatkan makam Nabi Ibrahim a.s. Bagaimanapun, kuburnya dibongkar oleh sekumpulan tentera diketuai pengasas Parti Gerakan Nasionalis Alparslan Turkes dan dikebumikan semula di satu kawasan yang tidak diketahui atas alasan mengelak ia menjadi pujaan.

Selepas bertahun-tahun mencari lokasi kuburnya, para pengikut Nursi mengebumikan semula jenazahnya di satu tempat rahsia untuk mengelak dari menjadi mangsa gangguan kelompok sekular.

SUMBER

Abd
Latif, Faizuri dan Hj Mohd Noor, Muaz. (2012). TAJDID PENDIDIKAN BADIUZZAMAN
SAID NURSI DALAM KITAB RASAIL AN-NUR. Jurnal Al-Tamaddun Bil. 7(1), 135-147. https://umexpert.um.edu.my/file/publication/00007557_81901.pdf


Squid Game Sebenar Dalam Real Life Kita!

Tular berkenaan siri drama dari Korea Selatan di Netflix yang bertajuk Squid Game, yang mana di dalam drama ini bertemakan permainan bertahan hidup yang disertai para pemain seramai 456 orang demi merebut hadiah wang tunai sebanyak 45.6 billion Won. Tetapi, tahukah anda…

Permainan tema bertahan hidup ini pernah dirancang dalam dunia nyata oleh seorang jutawan dari Rusia yang mana di dalam permainan ini, para pemain dibenarkan untuk mero.g.ol, membu.n.uh, mi.nu.m arak, se.ks be.bas, mer.oko.k dan melakukan jenayah lainnya asalkan demi meneruskan hidup.

Pada akhir tahun 2016 sehingga awal tahun 2017, tularnya berita panas tentang sebuah permainan bertahan hidup realiti iaitu Game 2: Winter yang mana hadiahnya ditaja oleh seorang jutawan dari Rusia, Yevgeny Pyatkovsky iaitu wang tunai sebanyak USD 1.7 juta.

Mengikut penjelasan pihak penganjur merangkap penaja, Yevgeny Pyatkovsky, menjelaskan dengan mendalam tentang permainan ini:

1. Permainan ini hanya disertai seramai 30 orang peserta yang mana terdiri daripada 15 orang lelaki dan 15 orang perempuan.

2. Permainan ini akan berlangsung selama sembilan bulan lamanya iaitu dari bulan 1 Julai 2017 sehingga 1 April 2018.

3. Syarat utama para peserta wajib berumur 18 tahun ke atas dan tahap kondisi mental yang waras.

4. Para peserta dikehendaki membayar yuran penyertaan sebanyak 132,000 Euro dan menandatangani beberapa dokumen perjanjian dua pihak yang mana segala apa kerugian yang berlaku ke atas diri pemain tidak akan ditanggung oleh pihak penganjur.

5. Para peserta akan diberi latihan khusus pendek berkaitan bertahan hidup di hutan Siberia daripada veteran Spetsnaz GRU.

6. Para pemain akan dibawa menggunakan helikopter ke sebuah lokasi yang mana berjarak 30 minit dari Novosibirsk, Siberia yang mana suhu di musim sejuknya mampu mencapai -40°c, dikelilingi oleh haiwan liar seperti beruang dan serigala.

Pihak penganjur juga memberitahu mereka akan melepaskan para banduan dari penjara ke hutan Siberia lokasi permainan & para pemain diberikan tugas untuk menjejak & menangkap para banduan tersebut. Apabila tugas ini berjaya, mereka akan dibekalkan hadiah bonus dari pihak penganjur.

7. Para pemain dibenarkan membawa bekalan sebanyak 100 kg, dibekalkan pisau dan kamera video mudah-alih. Mereka dilarang membawa segala bentuk senjata api.

8. Para pemain dibolehkan untuk membentuk kumpulan ataupun secara bersendirian.

9. Lokasi permainan akan dipasang sebanyak 2,000 buah kamera di merata-rata tempat, yang mana ia akan merakam secara langsung (live) aktiviti mereka selama 24 jam tanpa henti selama sembilan bulan.

10. Hasil siaran langsung ini akan ditayangkan di laman web khusus yang mana ia akan ditonton oleh para pelanggan yang melanggan untuk melihat permainan ini. Siaran langsung ini akan diterjemahkan kepada 6 pilihan bahasa iaitu Inggeris, Perancis, Jerman, Sepanyol, China & Arab.

11. Penyataan tentang para pemain boleh melakukan pemb.unu.han, pergaduhan & mer.og.ol ditarik kembali, tetapi pihak penganjur menyatakan, perkara sebegini akan tetap berlaku.

Pihak penganjur juga menyatakan, segala jenayah yang berlaku di dalam permainan ini akan dihukum mengikut undang-undang negara Rusia. Para pemain kemungkinan akan ditangkap oleh polis ketika permainan berlangsung sekiranya ada bukti jenayah yang ditemukan.

12. Bagaimana sekiranya ada pemain yang putus asa dan ingin menarik diri?

Mereka akan disediakan sebuah telefon satelit yang mana ia disediakan sebuah butang panik. Apabila ia ditekan, status pemain akan dicoret dan helikopter akan datang menjemputnya.

Tetapi, permainan ini tidak dapat diteruskan.

Kerana pada bulan Jun 2017, sebulan sebelum berlangsungnya permainan ini, Yevgeny, mengeluarkan sebuah video kenyataan di laman web rasmi Game2: Winter yang mana beliau menyatakan, permainan ini hanyalah gimik dan palsu semata-mata.

Alasan lain yang dikemukakan oleh beliau kerana untuk kajian pasaran bisnesnya.

Antara desas-desus lain menyatakan, Yevgeny Pyatkovsky, terpaksa membatalkan hasrat untuk mewujudkan permainan ini setelah menerima kecaman dan kritikan lantang dari dalam dan luar negara Rusia.

RUJUKAN:

1. The Sun.
2. BBC News.
3. New York Post.
4. Daily Mail.
5. The Hollywood Reporter.


Tuntutan Vietnam Ke Atas Laut China Selatan

Vietnam merupakan antara negara yang turut sama menuntut kepulauan-kepulauan di Laut China Selatan lebih-lebih lagi Kepulauan Paracel dan Spratly. Dalam isu tuntutan terhadap Kepulauan Paracel, Vietnam terpaksa berdepan dengan China yang telah menduduki kepulauan terbabit.

Manakala bagi tuntutan terhadap Kepulauan Spratly, Vietnam perlu berdepan dengan China, Taiwan, Malaysia dan Filipina. Seperti mana China, Vietnam turut menggunakan sejarah lampau bagi menjustifikasikan tuntutannya terhadap Kepulauan Paracel dan Spratly. Dalam hal ini, Vietnam mempunyai nama sendiri bagi Kepulauan Paracel yang dikenali sebagai Hoang Sa, manakala kepulauan Spratly pula ialah Truong Sa.

Asas Tuntutan Vietnam

Menurut sebuah rekod yang bertajuk Tuyen tap Thien Nam Tu Chi Lo Do Thu (A Route Map from the Capital in the Four Directions) yang ditulis dan dilukis oleh Do Ba pada abad ke-17 menunjukkan bahawa Dinasti Nguyen di Vietnam menubuhkan sebuah pasukan tentera laut khas untuk melakukan rondaan dan pemantauan di Hoang Sa.

Pasukan peronda ini bukan setakat melakukan rondaan dan pemantauan di Hoang Sa malah sehingga ke Truong Sa. Begitu juga dalam sebuah dokumen rasmi Dinasti Nguyen bertajuk Phu bien tap luc (Miscellaneous Records of Pacification in the Border Area) yang ditulis oleh Le Quy Don pada tahun 1776 M yang menyebut bahawa Hoang Sa dan Truong Sa sebahagian daripada wilayah Dinasti Nguyen.

Terdapat banyak lagi rekod yang mencatatkan kedaulatan wilayah Dinasti Nguyen turut merangkumi Hoang Sa dan Truong Sa antaranya ialah Kham dinh Dai Nam hoi dien su le (Dai Nam Administrative Repertory) dan Lich trieu hien chuong loai chi (Classified Rules of Dynasties) yang disusun oleh Phan Huy Chu, Viet su cuong giam khao luoc (A Brief History of Vietnam) ditulis oleh Nguyen Thong, Hoang Viet dia du chi (Geography of Imperial Vietnam) dan Dai Nam nhat thong chi (History of the Unified Dai Nam) oleh Pejabat Pensejarahan Kebangsaan Dinasti Nguyen serta dokumen rasmi Dinasti Nguyen ketika pemerintahan Raja Minh Mang (1820-1840) dan Raja Thieu Tri (1841-1847).

Ketika dibawah pemerintahan Raja Gia Long kerja-kerja penerokaan, pengurusan dan rondaan terhadap Hoang Sa dan Truong Sa giat dijalankan. Ini diteruskan oleh pemerintah-pemerintah Vietnam selepas baginda seperti Raja Minh Mang dan Thieu Tri yang masih menghantar tentera ke Hoang Sa dan Truong Sa bagi melaksanakan kerja-kerja pemetaan dan peninjauan.

Walaupun sewaktu pemerintahan Raja Tu Duc yang berdepan dengan penjajahan Perancis namun Hoang Sa tidak pernah dilupakan. Hal ini kerana Hoang Sa telah dipetakan dalam sebuah buku bertajuk Dai Nam Nhat ThongChi (the Geography of Unified Great Vietnam) ketika era pemerintahan baginda. Walaupun Vietnam dijajah Perancis, namun pihak Perancis telah mengambil alih beberapa buah pulau di Spratly dan Paracel yang selama ini menjadi sebahagian daripada wilayah Dinasti Nguyen.

Selepas tamat penjajahan Perancis, Vietnam terbahagi kepada dua iaitu Vietnam Utara dan Vietnam Selatan. Kerajaan Vietnam Selatan mengeluarkan satu kenyataan melalui Kementerian Luar pada 16 Jun 1956, menegaskan kedaulatan Vietnam di Kepulauan Spratly. Pada tahun yang sama juga pihak Vietnam Selatan telah membantah pendudukan China di timur Kepulauan Paracel.

Sebaik sahaja tentera Perancis berundur dari beberapa buah pulau di Paracel dan Spratly, tentera Vietnam Selatan segera menduduki pulau-pulau tersebut. Dengan bantuan tentera laut Vietnam Selatan, Jabatan Industri Kecil, Teknologi dan Perlombongan melaksanakan tinjauan di 4 buah pulau di Paracel iaitu Pattle (Hoang Sa), Money (Quang anh), Robert (Huu Nhat) dan Drumond (Duy Mong). Kemudian pada 22 Oktober 1956, pentadbiran Saigon meletakkan Pulau Spratly dibawah pentadbiran Wilayah Phuoc Tuy. Seterusnya pentadbiran Saigon meletakkan bidang kuasa Kepulauan Paracel dari Wilayah Thua Thien ke Wilayah Quang Nam.

Manakala Vietnam Utara pula telah mengiktiraf tuntutan China terhadap Paracel dan Spratly. Pada 15 Jun 1956, Timbalan Menteri Luar Vietnam Utara, Un Van Khiem mengatakan bahawa Paracel dan Spratly merupakan sebahagian daripada wilayah China sejak dahulu lagi. Begitu juga dengan kenyataan Le Loc yang merupakan Acting Director of the Asian Department of the Vietnamese Foreign Ministry mengatakan bahawa pulau-pulau terbabit sememangnya sebahagian daripada wilayah China sejak zaman dinasti Song.

Pada 4 September 1958, kerajaan China mengeluarkan pengisytiharan berkaitan laut wilayah China yang menjelaskan bahawa keluasan laut wilayahnya ialah sejauh 12 batu nautika atau lebih 22 kilometer. Peruntukan pengisytiharan ini terpakai terhadap semua wilayah milik Republik Rakyat China yang merangkumi tanah besar & pulau-pulau berdekatan dengan pantai China, Taiwan & pulau-pulau berdekatan dengannya serta Kepulauan Penghu, Dongsha, Xisha, Zhongsha, Nansha dan semua pulau milik China yang terpisah dengan tanah besar dan pulau-pulau berdekatan dengan pantai negaranya oleh laut lepas.

Kemudian pada 14 September 1958, Perdana Menteri Vietnam Utara, Pham Van Dong dalam satu nota yang dihantar kepada Perdana Menteri China, Zhou Enlai menyatakan bahawa Vietnam mengiktiraf dan menyokong pengisytiharan Republik Rakyat China berkaitan laut wilayah yang diisytiharkan pada 4 September 1958 dan kerajaan Republik Demokratik Vietnam (Vietnam Utara) menghormati keputusan itu.

China menggunakan perkara ini untuk membuktikan bahawa kerajaan Vietnam sebelum penyatuan telah lama mengiktiraf tuntutan China terhadap Paracel dan Spratly. Pengiktirafan dan sokongan Vietnam Utara terhadap tuntutan China di Laut China Selatan harus difahami dalam konteks perang dingin.

Vietnam Utara terhutang budi kepada China atas latihan dan bantuan ketenteraan yang diberikan oleh pihak Beijing ketika meletusnya Perang Indo-China Pertama yang merupakan perang menentang penjajah Perancis. Selepas tamat perang, Vietnam masih memerlukan bantuan dan sokongan China lebih-lebih lagi apabila berlakunya Perang Vietnam yang menyaksikan campur tangan Amerika Syarikat bagi membantu sekutunya Vietnam Selatan.

Oleh sebab itu, selepas penyatuan Vietnam Utara dengan Vietnam Selatan yang akhirnya membawa kepada penubuhan Republik Sosialis Vietnam pada tahun 1975, Hanoi mula menggunakan undang-undang laut antarabangsa di samping asas sejarah dalam menuntut Kepulauan Paracel daripada China. Kepulauan Paracel hanya dikuasai sepenuhnya oleh China apabila tentera laut Beijing menang dalam pertempuran dengan tentera laut Vietnam Selatan pada 19 Januari 1974.

Kawasan barat daya Kepulauan Paracel yang selama ini dikuasai Vietnam Selatan telah dikuasai oleh China. Isi kandungan UNCLOS seperti Perairan, Zon Ekonomi Esklusif, zon berdampingan dan pentas benua diguna pakai oleh Vietnam dalam menuntut Kepulauan Paracel. Resolusi Sesi ke-5 Perhimpunan Kebangsaan Republik Sosialis Vietnam ke-9 pada tahun 1994 telah menerima pakai UNCLOS 1982 dalam undang-undang lautnya. Maka bermulalah pertikaian wilayah dengan China di Paracel dan Spratly serta dengan beberapa buah negara yang lain.

Kini, Vietnam telah menduduki beberapa buah pulau dan terumbu di Spratly antaranya ialah Southwest Cay (Song Tu Tay), South Reef (Da Nam), Petley Reef (Nui Thi or Da Thi), Sand Cay (Son Ca), Namyit Island (Nam Yet), Discovery Great Reef (Da Lon), Sin Cowe Island (Sinh Ton), Collins Reef (Co Lin), Lansdowne Reef (Len Dao), Sin Cowe East Island (Sinh Ton Dong), Ladd Reef (Da Lat), Spratly Island (Truong Sa atau Truong Sa Lon), West Reef (Da Tay), Central Reef (Truong Sa Dong), East Reef (Da Dong), Pearson Reef (Phan Vinh), Allison Reef (Toc Tan), Cornwallis South Reef (Nui Le), Pigeon atau Tennent Reef (Tien Nu), Barque Canada Reef (Thuyen Chai) dan Amboyna Cay (An Bang).

Aktiviti Vietnam di Laut China Selatan

Tindakan China yang mengatur gerak pasukan pesawat Shenyang J-11, Xian JH-7 dan sistem peluru berpandu Hong Qi 9 dan sistem peluru berpandu anti kapal YJ-62 di Pulau Woody telah menyebabkan Vietnam menempatkan sistem pertahanan udaranya di lima buah pulau di Kepulauan Spratly. Sistem pertahanan udara Vietnam, Extended Range Artillery Rocket System (EXTRA) telah ditempatkan di lima buah pulau milik Vietnam di Kepuluan Spratly.

Pada bulan Jun 2016, Timbalan Menteri Pertahanan Vietnam, Nguyen Chi Vinh mengatakan bahawa Vietnam mempunyai hak untuk menempatkan sistem pertahanan udara tersebut kerana ia sebagai langkah mempertahankan diri.  Vietnam telah memperolehi sistem pertahanan udara EXTRA sejak tahun 2015 lagi.

Israel yang merupakan negara pengeluar sistem pertahanan udara EXTRA telah menghantar 20 peluru berpandu EXTRA kepada Vietnam untuk tujuan pertahanan pantai negara tersebut. Sistem pertahanan udara EXTRA mampu diletakkan pada trak-trak mudah alih atau stesen-stesen kekal. Peluru berpandu EXTRA dilengkapi dengan sistem GPS mampu menembak sasaran sejauh 150 km.

Vietnam turut menambak pulau-pulau dan terumbu-terumbu miliknya di Laut China Selatan sehingga mampu membina infrastruktur tentera dan menghantar aset-aset tentera ke sana. Pulau Spratly milik Vietnam sebagai contoh, mempunyai lapangan terbang sepanjang 550 meter yang telah dibina pada tahun 1976 dan mampu menampung pesawat kargo atau pengangkut dan pengawasan.

RUJUKAN:

Artikel Jurnal

Teh Kuang Chang. 1991. China’s claim of sovereignty over Spratly and Paracel Islands: A historical and legal perspective. Case Western Reserve Journal of International Law 23 (3): 399 – 420.

Internet

Bender, J. 2016. China isn’t the only one building islands in the South China Sea. https://www.businessinsider.my/vietnam-building-islands-in-south-china-sea-2016-5/?r=US&IR=T [15 Julai 2019].

Catama, M. 2016. Israel has delivered 20 EXTRA surface-to-surface guided rockets to Vietnam for coastal defence. http://www.aseanmildef.com/2016/02/israel-has-delivered-20-extra-surface.html [15 Julai 2019].

Do Danh Huan. 2015. Vietnam’s sovereignty over Hoang Sa and Truong Sa established at least since the 17th century. http://vietnamlawmagazine.vn/vietnams-sovereignty-over-hoang-sa-and-hoang-sa-established-at-least-since-the-17th-century-5134.html [14 Julai 2019].

Do Danh Huan. 2016. Vietnam’s sovereignty over Hoang Sa and Truong Sa archipelagos under Nguyen dynasty. http://vietnamlawmagazine.vn/vietnams-sovereignty-over-hoang-sa-and-truong-sa-archipelagos-under-nguyen-dynasty-5216.html [14 Julai 2019].

Le Hong Hiep. 2016. Understanding Vietnam’s rocket launcher deployment in the Spratlys. http://www.straitstimes.com/opinion/understanding-vietnams-rocket-launcher-deployment-in-the-spratlys [14 Julai 2019].

Nguyen Minh. 2015.  Firm evidence proves Vietnam’s sovereignty over archipelagoes. http://vietnamlawmagazine.vn/firm-evidence-proves-vietnams-sovereignty-over-archipelagoes-4905.html [14 Julai 2019].

VietNamNet Bridge. 2011. Historical documents on Vietnam’s sovereignty over Paracel and Spratly islands. http://english.vietnamnet.vn/fms/special-reports/9481/historical-documents-on-vietnam-s-sovereignty-over-paracel-and-spratly-islands.html [14 Julai 2019].

Artikel dikirimkan oleh Zulfiqar Mohd Yusof untuk The Patriots.


Charles Aznavour: Legenda Perancis

Dalam sejarah Perancis, l’hommage national atau pemakaman negara diberikan kepada para jeneral, mantan presiden, wira kebangsaan dan mangsa-mangsa keganasan. Sekali-sekala, para penulis diberikan penghormatan ini. Namun, jarang sekali penghormatan ini diberikan kepada para penyanyi. Bagaimanapun, penyanyi berketurunan Armenia bernama Charles Aznavour ini berjaya meraih tempat di kalangan warga Perancis sehingga dihormati sekian rupa? Siapakah Charles Aznavour dan apa yang istimewa tentang beliau sehingga Presiden dan seantero kabinet Perancis menghadiri penghormatan terakhir beliau?

Jika Amerika mempunyai Frank Sinatra, Indonesia memiliki Broery Marantika dan Malaysia menjulang P.Ramlee – Perancis meletak Charles Aznavour sebagai suara emas mereka. Charles Aznavour dilahirkan di Paris pada tahun 1924 kepada pasangan pelarian dari Armenia. Bagi menampung kehidupan keluarga, beliau berhenti sekolah pada usia 9 tahun dan menjinakkan diri dalam dunia persembahan pentas. Tanpa pendidikan formal dan berlatarkan keluarga pelarian, beliau mempelajari Bahasa Perancis hanya dengan membaca surat khabar dan buku.

Namun Aznavour dikatakan tidak mempunyai tarikan popular. Dalam erti kata lain, ‘stage presence’ beliau masih belum dapat dirasai. Tambahan pula, wajah beliau dikatakan kurang tampan untuk menarik ramai peminat seperti Elvis Presley. Suara beliau dikatakan tidak mempunyai tarikan komersil; ditempelak dan dilabel sebagai ‘Aznovoice’. Antara kritikan paling berbisa yang dilemparkan kepada beliau adalah, “Quasimodo bersuara sumbang”. Namun Aznavour tidak mudah menyerah kalah dan kekal meneruskan usaha beliau biar diejek. Beliau mencatat tiga halangan utama dalam kariernya ketika itu “tiada suara, tiada rupa dan tiada nasib”.

Charles Aznavour juga pernah bekerjasama bersama Edith Piaf; diva agung Perancis. Mereka bertemu apabila Aznavour membuat persembahan pembukaan untuk Edith Piaf di kabaret popular, Moulin Rouge. Walaupun mereka berhubung rapat – Aznavour lebih banyak meluangkan masa menjadi pembantu Edith Piaf berbanding ‘rakan sekutu’ – beliau sekadar menjadi setiausaha dan pemandu kepada Edith Piaf. Harus diingat, pada ketika itu Edith Piaf sudahpun menjadi diva popular dengan hit seperti ‘La Vie en Rose’ berkumandang di setiap corong radio di Eropah. Kehadiran Aznavour di samping Edith Piaf dilihat kelakar dan tidak masuk akal. Namun Edith Piaf tidak pernah menyerah dalam menggilap bakat yang ada pada Aznavour. Bagi Edith Piaf, Aznavour adalah bayangan kehidupan beliau sendiri – anak seni yang dibesarkan di jalanan kota Paris.

Biarpun Edith Piaf banyak membantu Aznavour dalam latihan vokal, orang awam masih lagi tidak dapat menerima Aznavour sebagai seorang penyanyi yang berbakat. Di mata orang awam, Aznavour masih lagi “Quasimodo bersuara sumbang”.

“Fortis Fortuna adiuvat” – ‘fortune favours the bold’ merupakan pepatah yang sesuai digunakan dalam kisah Aznavour. Berbekalkan azam dan kesungguhan, nasib Aznavour berubah serta merta pada suatu malam di Dewan Muzik Alhambra-Maurice Chevalier pada 9 Oktober 1958. Beliau menyanyikan lagu tulisan beliau sendiri yang bertajuk Je Me Voyais Déjà (Aku Sudah Melihat Diriku), tentang seorang penyanyi gagal dari pedalaman yang membayangkan dirinya Berjaya suatu hari nanti. Sebaik sahaja tamat lagu tersebut, para hadirin kelihatan tidak teruja – menyebabkan Aznavour berasa sangat kecewa. Namun selaku seorang yang ‘sporting’ dan pemaaf – Aznavour kembali ke pentas di hujung program dan mendapat ‘standing ovation’ daripada seluruh hadirin. Nyata para hadirin bukanlah tidak teruja dengan persembahan beliau – tetapi terlampau terpaku dan tersentuh dengan persembahan daripada “Quasimodo bersuara sumbang” itu tadi.

Aznavour menjadi penyanyi nombor 1 di Perancis dan bercita-cita menjadi penyanyi nombor 1 di Amerika. Di mana ramai penyanyi Perancis lain gagal untuk ‘ke seberang’ akibat kekangan bahasa, Aznavour bertungkus lumus mempelajari Bahasa Inggeris dan slanga Amerika bagi menembusi pasaran Amerika.

Aznavour akhirnya menembusi pasaran global. Beliau berduet dan berkolaborasi dengan deretan artis-artis popular lain seperti Andrea Bocelli, Elton John, Fred Astaire, Josh Groban, Luciano Pavarotti, Ray Charles dan Shirley Bassey.

Biarpun Berjaya, beliau tidak pernah melupakan leluhur beliau di Armenia dan tragedi pembunuhan beramai-ramai kaum Armenia. Biarpun kini membawa nama Perancis ke pentas dunia, beliau tidak pernah malu mengakui asal-usul beliau. Dalam masa yang sama, beliau bertutur dalam bahasa Perancis dan memahami jiwa orang Perancis – menimbulkan rasa kagum dan cinta rakyat Perancis terhadap beliau.

Beliau tidak pernah duduk diam biarpun sudah jauh dilanjut usia. Biarpun pada usia 90an, beliau masih lagi menggagahi pentas untuk menyanyi di konsert-konsert antarabangsa. Beliau berseloroh bahawa beliau mempunyai perancangan untuk mengadakan konsert sehingga berusia 120 tahun. Bahkan, 3 hari sebelum meninggal dunia – beliau sempat muncul di kaca televisyen untuk sesi bual bicara membincangkan konsert yang akan datang. Namun ajal beliau tiba pada 1 Oktober 2018.

Kehidupan beliau yang bersahaja, berasal daripada keluarga susah, dibesarkan di jalanan, dan semangat tidak pernah kalah menjadi inspirasi kepada seluruh warga Perancis. Pada hari Jumaat, 5 Oktober 2018, beliau diberikan penghormatan terakhir di Les Invalides, di mana Napoleon Bonaparte dikebumikan – dihadiri Presiden Emmanuel Macron dan diratapi segenap lapisan masyarakat Perancis.

Selamat tinggal, Charles Aznavour!


Bagaimana Ubat Viagra Dapat Nama?

Setiap kali membeli ubat di farmasi, kadang-kadang nak tergeliat lidah juga bila cuba nak sebut nama ubat. Sama ada ianya terlalu sukar disebut (contohnya Xeljanz (ubat sendi)) atau manfaat ubat itu sendiri (kelebihan Viagra untuk orang lelaki). Jadi, bagaimana sesebuah ubat itu diberi nama?

Agaknya orang fikir nama ubat-ubat ini dipetik macam perkataan rambang. Hakikatnya, setiap ubat yang ada di pasaran mempunyai tiga nama iaitu nama komponen kimianya, nama komersial dan kod nama ubat yang didaftarkan. Ia seperti mempelajari Bahasa Inggeris berdasarkan akar perkataan. Contohnya, jika anda tahu bio bermaksud kehidupan dalam Bahasa Yunani, anda juga tahu erti perkataan seperti biologi dan biografi.

Tetapi ia bukan sesuatu yang mudah lebih-lebih lagi jika melibatkan bahagian komersial firma pembuat ubat. Pihak pengurusan pastinya mahukan nama yang popular dan mudah dikenali di pasaran. Tetapi pada masa sama, nama yang dipilih mestilah tidak mempunyai maksud yang negatif termasuk menghina individu atau kumpulan tertentu. Misalnya, nama mist bermaksud kabus dalam Bahasa Inggeris tetapi dalam Bahasa Jerman, ia bermaksud tahi.

Atas sebab itulah, bagi memuaskan hati pengurusan syarikat pembuat ubat dan agensi kawal selia ubat di pelbagai negara, bahagian kreatif dan strategik syarikat akan memikirkan RATUSAN nama untuk SATU UBAT. Ya, untuk SATU UBAT sahaja. Kos untuk semua ini boleh memakan ratusan ribu ringgit dengan keseluruhan proses mengambil masa dua hingga tiga tahun kecuali untuk ubat Covid-19.

Setelah itu, senarai tersebut akan dipendekkan beberapa kali sebelum diluluskan oleh pihak pengurusan dan agensi kawal selia ubat seperti Pentadbiran Makanan dan Ubat Amerika Syarikat (FDA). Kebiasaannya, nama yang dipilih ada kaitan dengan ciri biologi ubat berkenaan. Contohnya, ubat melanoma Zelboraf merujuk kepada molekul yang menghalang gen BRAF.

Ada pula yang menamakan sesetengah ubat dengan harapan dapat mengusik emosi pengguna. Misalnya, ubat Advair yang diberi kepada penghidap lelah dan penyakit penghalang pulmonari kronik diberi nama sedemikian kerana dapat membantu penggunanya mudah bernafas. Sementara Viagra pula merujuk kepada kekuatan batin yang diperoleh seorang lelaki bagi mengatasi masalah tenaga batin yang lemah.

Sesetengah syarikat pembuat ubat lebih kreatif dengan menggabungkan dua nama bagi menghasilkan nama yang unik. Misalnya, ubat Latisse yang digunakan untuk merawat masalah bulu mata yang sedikit merupakan gabungan dua nama. La merujuk kepada eyelash (bulu mata dalam Bahasa Inggeris). Sementara Tisse pula diambil daripada nama pelukis terkenal Perancis, Henri Matisse.

Tetapi bagaimana pula dengan ubat biasa? Kebiasaannya, ubat ini diberi mengikut suku kata tertentu yang disusun bagi menyampaikan maklumat kimia atau bagaimana ubat ini bertindak. Contohnya, mana-mana ubat yang berakhir dengan suku kata -vir merujuk kepada ubat antiviral. Manakala suku kata -mab pula merujuk kepada mana-mana ubat kanser.

Yang pasti, selepas nama ubat diserahkan kepada FDA, semua aspek akan diperiksa termasuk perundangan. Salah satu aspek yang dinilai ialah sama ada pengeluar ubat mendakwa ubat mereka mampu menjadi penawar atau tidak. Sebab itu, tiada satu pun nama ubat farmasi tidak mengandungi perkataan ‘sembuh’ atau ‘penawar’. Tapi geng penjual ubat tertentu termasuk yang menunggang sentimen agama peduli apa, janji apa saja asal duit masuk dalam poket.

Setelah itu, barulah ia diberi kelulusan dan syarikat boleh menjualnya di pasaran. Tetapi ada ketikanya, nama ubat boleh diubah sekiranya ia mencetuskan kekeliruan dalam kalangan doktor dan pesakit. Contohnya, ubat pedih ulu hati Losec terpaksa ditukar nama kepada Prilosec pada 1990. Ini selepas nama Losec amat hampir dengan nama ubat diuretik Lasix.

Pertukaran nama ubat sebegini pada mata kasar merugikan pendapatan syarikat pembuat ubat. Tetapi dengan berbuat demikian, ia mencegah lebih ramai pesakit daripada mendapat ubat yang salah untuk rawatan mereka dan membantu mereka cepat pulih.

Seperti jenama-jenama produk di pasaran, pengguna juga sudah tahu ubat mana yang terkenal di pasaran. Contohnya untuk parasetamol, nama Panadol sudah pasti yang paling popular. Sementara Viagra terus menjadi sebutan di sebalik kemunculan ubat-ubat penyakit batin di pasaran. Manakala untuk vaksin pula seperti vaksin Covid-19, nama Pfizer dan AZ (singkatan untuk AstraZenecca) menjadi sebutan.

RUJUKAN

Colino, S. (2022, 10 Jun). How drugmakers come up with evocative brand names like Viagra and Lunesta. National Geographic.

Boyle, R. (2013, 23 April). FYI: How Does A Drug Get Its Name?. Popular Science.


Siapakah Yang Reka Cipta Telefon?

Kemungkinan ramai antara kita akan jawab, “Alexander Graham Bell”.

Secara tepatnya ialah Antonio Meucci yang merupakan seorang pereka cipta dari Florentine, Itali dan tiba di USA pada tahun 1850.

Pada tahun 1860, Meucci pertama kali membuat demostrasi model hasil kerjanya terhadap sejenis alat elektrik yang dipanggil teletrofono.

Pada tahun 1871, Meucci memfailkan kaveat (dengan usaha dalam jangka masa pendek) lima tahun sebelum Alexander Graham Bell menghasilkan paten telefon. ( Kaveat dari sudut mahkamah adalah sekatan atau halangan untuk pelihara paten. Mungkin Meussi buat begini supaya idea reka ciptanya dipelihara)

Pada tahun yang sama, Meucci jatuh sakit selepas dia mengalami lecur yang teruk apabila dandang dalam feri Staten Island meletup. Meucci tidak mampu berbicara banyak dalam bahasa Inggeris, dan hidup dengan wang pampasan yang diberi kerajaan, dia gagal untuk menghantar wang berjumlah 10dollar yang diperlukan untuk memperbaharui kaveatnya pada tahun 1874.

Apabila paten milik Bell didaftarkan pada tahun 1876, Meucci disaman. Meucci menghantar lakaran dan model original ke makmal di Western Union. Kebetulan, Bell kerja di makmal yang sama dan model milik Meucci hilang secara misteri (atau dihilangkan).

Meucci mati pada tahun 1889 semasa kesnya terhadap Bell masih berlangsung. Rentetan itu, Bell mendapat kredit dan pengikhtirafan terhadap reka cipta itu.

Pada tahun 2004, sisa daripada kes Bell diperbaharui oleh US House of Representatives apabila mereka menghantar resolusi bahawa ‘kehidupan dan pencapaian Antonio Meucci perlu dikenali dan hasil kerjanya terhadap rekacipta telefon perlu diperakui’.

Tidaklah Bell itu semenangnya penipu atau memberi maklumat palsu. Sebagai anak muda ketika itu, Bell pernah mengajar anjingnya untuk bercakap ‘How are you,grandmamma?’ sebagai salah satu cara berkomunikasi dengan anjingnya semasa anjingnya berada di bilik yang lain. Dan Bell membuat telefon sebagai alat yang praktikal untuk digunakan.

Kesimpulannya, Meucci merupakan yang pertama rekacipta telefon secara tidak rasmi. Namun, secara rasminya ia direka oleh Bell. Adakah Bell sebelum ini tidak mengetahui tentang rekacipta Meussi? Kebetulan? Atau adakah niat Bell untuk inovasikan rekacipta Meussi?

Seperti kawannya Thomas Edison, Bell sentiasa ada rasa ingin tahu pada sesuatu yang baru. Dan seperti Edison, Bell tidak selalunya berjaya. Logam pengesan melalui mesin miliknya gagal untuk mengesan peluru di dalam tubuh President James Garfield. Sepertinya mesin Bell telah dikelirukan logam spring pada katil presiden.

Oh ya.. Bell juga pernah terlibat dalam pengkajian genetik haiwan di mana dia terdorong oleh kemahuannya untuk meningkatkan bilangan kelahiran kembar dua dan tiga oleh kambing biri-biri. Bell perasaan kambing biri-biri yang mempunyai lebih dari dua puting susu akan menghasilkan lebih banyak kembar. Tapi akhirnya, apa yang dihasilkan Bell hanya kambing biri-biri yang ada puting susu yang banyak.

Bell juga merujuk dirinya sebagai ‘teacher of the deaf’. Ibu dan isterinya mempunyai masalah pendengaran (tak dengar. Baca: pekak) dan turut mengajar Helen Keller. Keller pernah dedikasikan autobiografinya kepada Bell.


Berlakon Dungu Selamatkan 256 Rakan Dalam Penjara Komunis Vietnam

Pada tanggal 2 September 1945, Mamoru Shigemitsu selaku Menteri Luar Jepun menandatangani Dokumen Penyerahan Kalah di atas kapal U.S.S Missouri. Ini secara rasmi menamatkan Pe.rang Dunia Kedua yang telah pun berlangsung enam tahun lamanya, dengan kemenangan menjadi milik Pakatan Bersekutu (dibarisi Amerika Syarikat, Kesatuan Soviet, dan Great Britain).

Namun belum pun dua tahun sejak kon.flik tersebut reda, dunia kembali dihumban ke satu lagi kon.flik lain iaitu Pe.rang Dingin. Kali ini, ia berpanjangan selama 45 tahun (1946-1991) melibatkan Amerika Syarikat dan Kesatuan Soviet beserta sekutu masing-masing.

Pe.rang Dingin dinamakan sedemikian kerana kedua-dua belah pihak tidak pun berpe.rang secara langsung. Pertem.bungan sebaliknya berlaku dalam beberapa bentuk persaingan – baik dalam membina sen.jata nuklear, meneroka angkasa, mahupun mendanai negara-negara sekutu dalam pe.rang proksi.

Antara pe.rang proksi terbesar sepanjang tempoh tersebut ialah Pe.rang Vietnam yang berlaku hampir seabad semenjak negara itu menjadi koloni Perancis. Kekuasaan Perancis bagaimana pun sempat dica.bar oleh Jepun semasa Perang Dunia Kedua berlangsung.

Justeru, perge.lutan antara kedua-duanya sempat berlaku. Di saat itu, re.vo.lusi tempatan mengambil tempat. Ia digerakkan oleh Ho Chi Minh menerusi penubuhan Viet Minh pada Mei 1941 – dengan ambilan pengaruh yang kuat daripada Re.vo.lusi Bolshevik di Russia.

Gerakan tersebut berjaya menguasai bandar Hanoi pada 19 Ogos 1945, yakni sembilan hari selepas mereka menubuhkan Republik Demokratik Vietnam (DRV) berikutan pengunduran Jepun akibat kalah dalam Pe.rang Dunia Kedua.

Kemudian pada 7 Mei 1954 pula, Viet Minh menyudahkan kekuasaan Perancis menerusi kemenangan dalam Pertem.puran Dien Bien Phu. Ini sekali gus membawa kepada Perjanjian Geneva 1954 yang memisahkan Vietnam kepada dua – Vietnam Utara dan Vietnam Selatan.

Kon.flik di Vietnam lantas diheret ke fasa selanjutnya berikutan masing-masing menganut idea berbeza dalam rangka mencapai penyatuan – satu pihak menerima pengaruh dari Kesatuan Soviet dan China, manakala satu pihak lagi cenderung terhadap blok Barat.

Keadaan sebegini menjadikan Vietnam sebagai medan pe.rang proksi yang hangat, kedua terhangat selepas Semenanjung Korea. Lantaran enggan negara itu jatuh ke tangan komunis, Amerika Syarikat memutuskan untuk campur tangan.

Pada 1955, kekuatan ten.tera US mula ditempatkan di Vietnam Selatan. Jumlahnya semakin berlipat kali ganda pada 1964 berikutan Insiden Teluk Tonkin – insiden yang menyaksikan kon.fron.tasi pertama antara US dan DRV.

Semenjak itu, berbagai-bagai operasi keten.te.raan menyusul sekali gus meningkatkan intensiti Pe.rang Vietnam. Antaranya termasuklah Operasi Rolling Thunder, Pemban.taian Kampung My Lai, dan Se.rangan Tet yang mana kesemua ini menelan angka kema.tian lebih 3 juta orang – suatu harga untuk Vietnam disatukan sebagai Republik Sosialis Vietnam pada Julai 1975.

Penyatuan tersebut berlaku dua tahun selepas Amerika Syarikat mengundurkan ten.teranya dari Vietnam. Pada tahun yang sama itu juga, komunis Vietnam menghantar pulang kesemua ten.tera US yang ditahan – termasuk 256 orang yang dilaporkan oleh Douglas Bent Hegdahl, bekas ta.hanan di Penjara Hanoi (Hanoi Hilton).

Kisah Hegdahl merupakan antara anekdot menarik dalam episod panjang Pe.rang Vietnam. Ia bermula ketika U.S.S. Canberra – kapal tempat beliau bertugas – digerakkan ke perairan utara Vietnam pada 6 April 1967 untuk membe.dil kekuatan komunis di Vietnam Utara susulan pengisytiharan Resolusi Teluk Tonkin 1964.

Hendak dijadikan cerita, ketika operasi membe.dil sedang dijalankan. Hegdahl boleh pula berada di geladak. Entah sebab terlupa atau terleka. Pada waktu-waktu macam itu, geladak sepatutnya dikosongkan. Jadi akibatnya, Hegdahl pun tercampak ke laut tanpa ada sesiapa pun yang perasan.

Hampir dua belas jam juga dia terapung-apung di permukaan laut, sebelum diselamatkan oleh seorang nelayan tempatan. Belum pun sempat menarik nafas lega, Hegdahl diserahkan kepada seorang ten.tera Vietnam lalu dipen.jarakan di Hanoi Hilton.

Ketika disoal-siasat, Hegdahl menceritakan insiden bagaimana dia tercampak ke laut. Tetapi disebabkan tubuhnya lebih tinggi daripada biasa, ten.tera Vietnam enggan percaya – takkanlah badan sebegini besar boleh tercampak? Jadi, mereka anggap yang Hegdahl cuma mereka-reka cerita dan sebenarnya sedang mengintip untuk Amerika Syarikat.

Lantas, Hegdahl mengubah naratif. Katanya, dia cuma anak petani miskin dari South Dakota (memang dia lahir di sana) yang cuba cari kehidupan baru di Vietnam. Entah bagaimana, sembang kari Hegdahl dipercayai. Mungkin sebab mukanya yang bersih lebih kena dengan karakter anak petani miskin berbanding ten.tera.

Komunis Vietnam kemudian meminta Heghdal menulis kenyataan yang mengkritik Amerika Syarikat – sesuai dengan latar belakangnya. Tanpa tangguh, Hegdahl bersetuju. Tetapi bila diberikan kertas dan pen, Hegdahl berlakon dungu. Katanya, dia buta huruf sebab tak pernah bersekolah. Miskinlah katakan.

Jadi, pihak pen.jara pun hantarkan seorang petugas untuk ajarkan Hegdahl asas membaca-menulis. Ajar punya ajar, Hegdahl tetap berlakon dungu sampailah mereka putus asa dan gelar dia sebagai ‘Yang Terlajak Dungu’ (The Incredibly Stupid One).

Dek lakonannya yang sempurna, Hedahl tidak dilihat sebagai an.caman. Dianggap terencat, bahkan.

Anggapan sebegini bukan sahaja membolehkan dia terlepas dari sebarang sesi soal-siasat ataupun penye.ksa.an, malah dia turut diberi kebebasan untuk bergerak baik di dalam bangunan mahupun di perkarangan pen.jara. Hatta menyapu sampah di depan pagar pun dibenarkan.

Sampaikan berkali-kali juga Hegdahl ambil kesempatan di atas kealpaan petugas pen.jara untuk mero.sakkan lima buah trak ten.tera – caranya, dengan menuang sampah dan tanah yang dia sapu ke dalam tangki minyak trak.

Suatu ketika lain pula, Hegdahl diberi izin untuk keluar bagi dapatkan cermin mata baru. Kelonggaran tersebut membolehkannya mengetahui banyak perkara penting seperti pelan bangunan pen.jara, duduk letaknya di bandar Hanoi, dan juga mercu-mercu tanda di sekelilingnya.

Maklumat ini ditambah lagi dengan nama kesemua 256 orang tahanan US di Hanoi Hilton termasuk maklumat tentang saudara-mara, nama anjing, dan juga nombor keselamatan masing-masing – ia diingat dengan menggunakan kaedah mnemonik yang diterapkan pada Old McDonald Had a Farm, hasil tunjuk ajar rakan seta.ha.nannya, Joe Crecker.

Sebagai individu yang memegang banyak maklumat penting, Hegdahl diminta oleh Richard Allen Stratton (Leftenan Komander dalam Pe.rang Vietnam yang juga merupakan tahanan di Hanoi Hilton) untuk menerima tawaran pembebasan awal yang memang diperuntukkan oleh komunis Vietnam pada setiap beberapa tempoh.

Jadi pada Ogos 1969, Hegdahl pun dibebaskan. Nama kesemua rakan seta.ha.nannya – yang sebelum itu dianggap telah pun terkor.ban – disampaikan ke pihak atasan. Setahun kemudian, Hegdahl menghadiri Persidangan Keamanan Paris.

Di sana, dia mendedahkan kepada dunia tentang keadaan di Penjara Hanoi. Dalam kesempatan itu juga, dia menuduh komunis Vietnam cuba membu.nuh Stratton – satu tuduhan yang sengaja dilemparkan untuk memastikan Stratton dibebaskan hidup-hidup. Sememangnya, bukan Stratton seorang sahaja dibebaskan. Dianggarkan, kira-kira 700 orang tahanan US pulang dengan selamat selepas tamat Pe.rang Vietnam.

RUJUKAN

History. (2009, 27 October). Cold (ditapiskan) History.

History. (2009, 29 October). Vietnam (ditapiskan).

Miller, Eric. (2021, 1 July). Real-Life ‘Simple Jack’? The American POW Who Protected Hundreds By Playing Dumb. Coffee Or Die.

Rotondi, Jessica Pearce. (2020, 20 August). 6 Events That Laid the Groundwork for the Vietnam (ditapiskan). History.

Russell, Shahan. (2018, 13 May). How Vietnam (ditapiskan) POW Doug Hegdahl Tricked His (ditapiskan) by Playing The Fool. War History Online.

Teng, Jhemmylrut. (2021, 5 May). The Genius Sailor Who Played Dumb to Fool His (ditapiskan) and Saved Over 200 American (ditapiskan) of (ditapiskan). Medium.

Wilde, Robert. (2020, 11 February). When and How Did World (ditapiskan) II End? ThoughtCo.


100 Tahun Gencatan Krismas Di Perang Dunia Pertama

24 Disember 1914 : Bermulanya ‘Hari Gencatan Senjata Krismas’ antara dua blok sekutu yang sedang berperang di Eropah, menjelang sambutan Hari Krismas.

Perang Dunia Pertama – melibatkan dua blok, satu kumpulan terdiri daripada Perancis, British, Russia, Amerika Syarikat, negara-negara komanwel dan beberapa negara lain, satu lagi blok pula adalah terdiri daripada Jerman, dan rakan sekutunya seperti Austria-Hungary, Empayar Turki Uthmaniyah dan Bulgaria.

Hampir 5 tahun lamanya perang berlaku, dari Julai 1914 hingga November 1918.

Hari Krismas mula menjelang pada tahun 1914, ramai askar dan tentera merindukan kampung halaman, menikmati hidangan enak di malam sambutan.

Oleh yang demikian, di medan perang, bila mana saat Krismas hampir tiba, sudah mula kedengaran ura-ura ‘gencatan-senjata’ sementara antara kedua-dua pihak. Mereka mula bertukar ‘mesej’ tentang gencatan senjata tersebut.

Di satu kawasan bernama Ypres, Belgium, terdapat hampir 100,000 orang tentera British dan Jerman sedang berperang sesama sendiri, masing-masing berada di kubu dan pertahanan sendiri. Sungguhpun tiada pengumuman ‘rasmi’ tentang ‘gencatan senjata’ kedua-dua pihak didapati menghentikan segala bentuk serangan menjelang Krismas.

Askar-askar yang bertugas di bahagian semboyan ditugaskan menyampaikan mesej dan nota tentang cadangan gencatan senjata sempena Hari Krismas.

Mesej-mesej gencatan dihantar antara kedua belah pihak. Antara mesej yang dihantar oleh pihak Jerman berbunyi begini ;

“Jerman tidak akan melepaskan tembakan, selagi British juga tidak berbuat demikian”.

Parit, kubu, benteng-benteng pertahanan dihias dengan cahaya lilin, kemeriahan seperti perayaan sebenar, hidangan-hidangan lazat turut disajikan meskipun ia sebenarnya serba ringkas. Muzik-muzik hiburan turut kedengaran.

Pagi 24 Disember 1914, kedua-dua kelompok tentera British dan Jerman bertemu di sebuah kawasan lapang, mengucapkan selamat antara satu sama lain. Mereka sama-sama menjamu hidangan dan minuman seperti biasa, seolah mereka bukan dalam situasi peperangan.

Dan kedua-dua pihak meraikan hari perayaan mereka dengan bermain bola sepak, sukan kegilaan masyarakat Inggeris dan Jerman. Mereka melupakan seketika permusuhan dalam perang. Lebih menarik perlawanan bola sepak tersebut adalah 50 sebelah, bermakna kira-kira hampir 100 orang bermain berebut sebiji bola…..

Dan..salah seorang daripada tentera Jerman pada waktu itu, adalah seorang askar berpangkat Koperal, yang bertugas sebagai ‘penghantar-mesej’ atau semboyan, iaitu Koperal Adolf Hitler, yang kemudiannya menjadi pemerintah tertinggi Jerman pada tahun 30an dan 40an.

Ada kisah lain, di sebalik peristiwa ini. Dikatakan bahawa usaha ke arah gencatan senjata sempena Hati Krismas itu dipelopori oleh majoritinya di kalangan anggota berpangkat rendah, tidak kira lah dari sebelah British mahupun Jerman. Sedang pegawai-pegawai tinggi dari kedua-dua pihak pula seakan tidak menyenangi tindakan tersebut.

Gencatan senjata sejak Krismas 1914 itu dilihat berpanjangan melewati bulan Februari 1915. Banyak insiden di perbatasan-perbatasan perang di mana hanya ‘tembak-angin’ yang dilancarkan. Makna kata, para anggota tentera dari kedua-dua pihak hanya melepaskan tembakan di udara, ekoran peristiwa gencatan senjata Krismas 1914.

Kisah ini turut diabadikan dalam sebuah lagu terbitan tahun 1983, berjudul Pipes of Peace, garapan oleh Paul McCartney yang juga anggota kumpulan muzik terkenal Britiain, The Beatles.

Beberapa minggu lepas, sekitar 12 Disember 2014, sebuah memorial telah dibina khas bagi memperingati peristiwa ini. National Memorial Arboretum yang terletak Staffordshire, England itu dirasmikan oleh Putera Williams dan pengurus skuad kebangsaan England, Roy Hodgson.

Kisah ini kekal bugar dalam sejarah peradaban manusia, betapa kadang-kala di sebalik pelbagai rencah perbezaan, manusia sebenarnya boleh bersatu dalam hal-hal tertentu terutamanya dalam perkara-perkara yang punyai persamaan.

Dan pastinya bola sepak juga bisa mampu jadi elemen penyatuan…


Kaligrafi Cina vs Tulisan Jawi: Political Correctness Yang Celaka

Pembaikan politik ialah suatu rujukan yang semakin difahami kewujudannya dalam masyarakat demokrasi. Dalam bahasa Inggeris, rujukan ini digelar political correctness yang mengutamakan sifat neutral dari segi penggunaan bahasa atau pelaksanaan dasar.

Intipatinya adalah untuk mengelakkan kelompok tertentu (selalunya minoriti) tersinggung. Seawal 1980-an, pembaikan politik ialah sebuah metodologi yang sangat bermanfaat. Gaya bahasa media terutamanya mempunyai fokus agar semua orang dapat terlibat dalam suatu matlamat.

Senang kata, pembaikan politik memastikan diskriminasi terhadap agama, bangsa dan jantina tidak berlaku. Namun berdekad-dekad kemudian, pembaikan politik telah berubah daripada suatu elemen positif kepada bagaikan penghinaan. Bertahun-tahun berlembut dalam arus liberalisme, memanglah suatu perkara semulajadi jika kritikan daripada konservatif pula timbul.

Dan di Malaysia, perkara ini telah jelas. Isu bermula apabila didapati Sekolah Jenis Kebangsaan Cina mempunyai silibus bahasa Jawi yang hanya beberapa halaman mukasurat sahaja. Sekarang ini bukan mukasurat yang menjadi masalah. Sebaliknya, sikap menentukan suatu “non-issue” menjadi hal untuk bertelagah. Dengan kata mudah, Jawi dipandang sebagai suatu cabang ilmu yang tidak membawa manfaat masa depan. Sementara itu, panel SJKC tidak kisah pun apabila pelajar dipaksa belajar Algebra walhal meminati seni.

Maka naiklah sepanduk-sepanduk di sana dan sini menyuarakan bantahan terhadap pengajian Jawi. Pada masa yang sama, terdapat juga segelintir bangsa Cina yang berdegar di media sosial dengan kemahiran menulis Jawi (lebih-lebih lagi dalam rekabentuk khat yang dikecam). Anasir yang lantang ialah pertubuhan Dong Zong yang menerbitkan suatu buku 16 mukasurat menjelaskan pendiriannya terhadap Jawi (MK, 2019). Alasan yang digunakan ialah pembelajaran dalam Jawi ialah beban, suatu perkara yang tidak membantu bangsa Cina belajar bahasa Melayu pun oleh kerana skrip berbeza (Dong Zong, 2019).

Uniknya dengan mengatakan Jawi sebagai bebanan pembelajaran, skrip ini cukup popular digunakan pada permukaan papan-papan tanda perniagaan, terutamanya dalam kalangan bangsa Cina. Maka jelas sekali mengatakannya sebagai beban itu sendiri tidak bertepatan dengan realiti semasa. Segelintir minoriti yang mengatakan Jawi ini tidak berguna untuk masa depan pun enggan mengulas bila ditanya tentang penularannya di papan tanda. Jadi kesimpulan di sini ialah tunggangan sosio-kebudayaan agar sentimen pro-Melayu boleh mendatangkan keuntungan semasa berniaga.

Setelah redanya isu dan turunnya seorang menteri yang memperjuangkan Jawi, datang pula suatu usaha kononnya pupuk semangat perpaduan. Bukan Jawi yang diperjuangkan – sebaliknya kaligrafi Cina pula diutamakan dalam peristiwa tersebut. Oleh kerana tampil di media dan timbul pula muka Ahmad Fahmi (Lembah Pantai), jadi bergegar semula di media maya kerana jelas sekali wujud pembaikan politik negatif lagi rasis terhadap bangsa Melayu sendiri.

Pembaikan politik buat masa sekarang memang nampak biasa-biasa. Namun akan tiba masanya amarah serta dendam rakyat akan mencanak. Biasanya musim pilihanrayalah waktu paling sesuai, ditambah pula jika ada didihan daripada parti-parti pembangkang. Ia bukan sekadar teori semata-mata, kerana seorang yang tidak bermoral sendiri telah berjaya menjadi ketua negara bagi Amerika Syarikat – apatah lagi dalam perlumbaan politik yang disertai wajah-wajah disegani.

Sekitar September 2015, Donald Trump mengisytiharkan bahawa beliau sangat muak dan mual dengan najis-najis pembaikan politik (Gass, 2015). Kenyataan beliau mengundang sorakan yang sangat besar. Dan berkali-kali Trump mengulangi kebenciannya terhadap pembaikan politik, sepanjang kempen pilihanraya sebelum dan pada tahun 2016 (Weber, 2016). Hanya bermodalkan “anti-establishment” dan “anti-political correctness”, nama Trump melonjak dalam pilihanraya sampai mengejutkan dunia dengan kemenangan besarnya.

Maka tidak pelik jika tatacara negatif ini jika diteruskan boleh menyebabkan perubahan yang dicanangkan dahulu. Pendek kata, orang benci pembaikan politik melampau.

Sumber:

Dong Zong. (2019). Isu Tulisan Jawi: Mempertahankan Hak Lembaga Pengelola Sekolah Jenis Kebangsaan. Retrieved from https://www.dongzong.my/v3/images/jawi/jawi%20bm/mobile/index.html

Gass, N. (2015, September 23). Trump: I’m so tired of this politically correct crap. Retrieved from https://www.politico.com/story/2015/09/donald-trump-politically-correct-crap-213988

(2019, December 7). Dong Zong releases 16-page Malay booklet explaining Jawi issue. Retrieved from https://www.malaysiakini.com/news/505055

Weber, P. (2016, August 11). Donald Trump is losing his war on political correctness. Retrieved from https://theweek.com/articles/641981/donald-trump-losing-war-political-correctness


Hikayat Nabi Yusof: Manuskrip Melayu Yang Dilupakan

Hikayat Nabi Yusuf telah disalin semula pada 5 Ramadhan 1262 Hijrah bersamaan 9 January 1802 Masehi oleh seorang individu bernama Lebai Muhammad. Foto ini menunjukkan kata pengantar daripada penulis hikayat ini yang berbunyi:

(Inilah hikayat Nabi Allah Yusuf anak Nabi Allah Yakob terlalu baik pengajarannya dan terlaluh banyak2 beroleh pahalanya karena surat nabi2 itulah maka tuannya sangat sayang maka sangat diberatinya akan surat nabi Yusuf ini barang siapa pinjam surat ini hendaklah pabila baik2 jika binasa surat ini kanalah harganya tiga rial jangan jadi taksir kepada senda kerana sudah senda nyatakan kepada tuan2 yang meminjam surat ini kerana sudah dinyatakan oleh tuannya Cik Candra kerana banyak senda rugi menulih kepalanya tamat –terjemahan diambil langsung dari laman web asal-)

Pemilik dan penulis asal hikayat ini dikenali sebagai Cik Candra, beliau turut memuatkan amaran pada bahagian kata pengantar kepada sesiapa yang ingin meminjam hikayat ini untuk dibaca. Ini menunjukkan bahawa Cik Candra sangat menghargai karya penulisan nya ini dan berharap orang yang membacanya akan melakukan hal yang serupa.

Adalah dipercayai Hikayat ini merupakan sebahagian daripada koleksi John Leyden yang berkemungkinan diperolehi daripada Pulau Pinang sekitar tahun 1805 atau 1806.

Gambar seterusnya pula menunjukkan lukisan bingkai hiasan bagi muka surat hikayat ini dengan tulisan “Inilah tulihsan Cik Mat Tuk Muda Anak Raja Indera Wangsa di Perlis.”

Menurut Annabel Teh Gallop yang bertanggungjawab ke atas projek pendigitalan manuskrip Melayu lama ini sebagai salah satu bahan rujukan digital untuk British Library, beliau mengatakan, pada asalnya tafsiran “tulihsan” itu agak mengelirukan kerana difahami dengan erti asalnya, iaitu sebuah penulisan. Namun rupa-rupanya ia merujuk kepada lukisan bingkai pada setiap halaman manuskrip berkenaan sebagai karya Cik Mat.

Beliau menyifatkan nama itu ibarat “autograph” Cik Mat sebagai tanda lukisan bingkai penulisan hikayat itu dihasilkan oleh nya. Annabel Teh Gallop turut menyatakan ini merupakan antara manuskrip Melayu lama yang bukan sahaja secara jelas memaparkan identiti Cik Mat sebagai seorang pelukis akan tetapi lengkap dengan nama penuh dan pangkat kebesaran yang disingkatkan iaitu “Cik” yang merujuk sebagai Encik, “Mat” yang merupakan singkatan bagi nama Muhammad dan “Tuk” yang membawa gelaran Datuk lengkap dengan gelaran ayah beliau iaitu Raja Indera Wangsa yang berasal dari Perlis.

Hari ini Perlis merupakan sebuah negeri yang merdeka di dalam Persekutuan Malaysia namun menurut Annabel Teh Gallop pada masa lalu sekitar tahun 1800 Perlis merupakan sebahagian daripada jajahan negeri Kedah dan diperintah seorang Putera dari kerabat Kesultanan Kedah yang menetap di Kota Indera Kayangan.

Maklumat berkenaan Hikayat Nabi Yusuf ini diambil secara terus dari blog “Asian and African studies” yang bernaung di bawah organisasi British Library. Laman ini turut memaparkan satu lagi karya Cik Candra yang dihasilkan pada tahun 1790, iaitu Hikayat Syah Mardan 12 tahun sebelum Lebai Muhammad menyalin Hikayat Nabi Yusuf.

Cik Candra turut membuat gesaan yang sama agar pembaca yang ingin membaca Hikayat Syah Mardan memperlakukan buku hikayat berkenaan seelok-eloknya. Hikayat Syah Mardan ini telah jatuh ke tangan Stamford Raffles dan pernah diterbitkan oleh Makalah Royal Asiatic Society dengan Raffles sebagai rujukan.

Karya Cik Candra yang satu ini juga memaparkan hiasan bingkai yang jauh lebih kompleks dengan corak geometri dan mihrab dan penggunaan adunan warna merah, hijau, hitam dan putih yang masih terpelihara.

Cik Candra menamakan corak bingkai Hikayat itu sebagai Kucin bertenung atau Annabelle menafsirkannya ke dalam bahasa inggeris sebagai “Thinking Cat”. Menurut Annabelle perkataan “Kucin bertenung” itu sendiri menunjukkan pengaruh dialek Kedah/Penang dengan pengakhiran -ng lazim digantikan dengan -n merujuk kucin sebagai kucing, sementara bertenung membawa maksud perbuatan memikirkan sesuatu secara mendalam.

Kini kedua-dua karya ini telah menjadi sebahagian daripada khazanah berharga British Library dan Royal Asiatic Society di Eropah.

Bacaan Lanjut:A Malay manuscript artist unveiled: Datuk Muda Muhammad of Perlis.  https://blogs.bl.uk/asian-and-african/2015/12/a-malay-manuscript-artist-unveiled-datuk-muda-muhammad-of-perlis.html?fbclid=IwAR1E1NW3YIshsDSUENSnmEEscCllWLExdAN75lGqsp8IKLkYMV1OtwJvJTE


Perginya Adib Mengajar Kita…

Perginya Adib mengajar kita bahawa kemanusiaan itu merentasi perkauman. Kita melihat bagaimana seorang India bernama R Narresh yang tak pernah kenal Adib sepanjang hidupnya mengambil risiko diugut, dituduh berbohong dan terpaksa bersendirian sepanjang proses inkues semata mata untuk menegakkan keadilan kepada almarhum.

Kita melihat bagaimana sepanjang tempoh keterangan sebagai saksi, berkali-kali lelaki berfizikal besar ini menahan air mata menceritakan penderitaan Adib pada saat-saat akhir kehidupannya.

Ramai yang tidak tahu, pada hari pengkebumian Adib, R Narresh telah menaiki bas di KL Sentral pergi ke Kedah dan kemudian menukar bas pergi ke Masjid Kampung Tebengau – hanya berpandukan keratan berita semata-mata untuk memberikan penghormatan akhir kepada arwah.

Ramai tidak tahu bahawa seorang lagi saksi bernama S Suresh sangat takut memberikan keterangan kerana ancaman di media sosial. R Narresh lah orangnya yang memujuk dan memberi kekuatan kepada Suresh agar membantu siasatan.

Kita juga ada Melayu bernama Syazlin Mansor yang membantu keluarga Adib secara pro bono (tanpa caj) walaupun ditekan oleh seorang India bernama Tommy Thomas. Bagi mengelakkan masalah lanjut, suaminya meletak jawatan sebagai Setiausaha Akhbar Menteri KPKT agar sang isteri dapat terus berkhidmat tanpa gangguan.

Tetapi kita juga ada peguam melayu rambut karat yang mempersoalkan kenapa kuil tidak dipanggil di dalam inkues. Walhal, inkues ini bertujuan mencari punca kematian. Bukan mencari punca rusuhan. Kalau punca rusuhan, Ganabatirau dan Waythamoorthy pun kena bagi keterangan.

Kita juga ada ahli ahli politik yang mengambil kesempatan. Kononnya mereka dahulu sebenarnya mahu menegakkan keadilan. Hari ini barulah ada yang galak naikkan gambar bersama Almarhum sebagai sokongan. Mana mereka semua ketika keluarga Adib hidup tertekan? Padahal merekalah yang selama ini menuduh tuntutan keadilan kepada Almarhum bersifat perkauman.

Perginya Adib mengajar kita erti kemanusiaan. Bahawa kemanusiaan itu merentas sempadan. Bahawa dengan wujudnya India gagah seperti Narresh dan Melayu hebat seperti Syazlin maka negara kita masih mempunyai masa hadapan.

Mereka berdua adalah rakyat yang negara ini perlukan.


Misi Mencari Planet-Planet Yang Memiliki Air Di Galaksi

Alam angkasa terbentang luas, menyimpan pelbagai jenis rahsia di sebalik misteri tersembunyi. Teknologi pencerapan telah bantu memudahkan pemahaman manusia.

Hari ini saintis mampu mencerap angkasa sejauh 93 bilion tahun cahaya. Objek yang serba jauh dicerap dengan cara tersendiri, bukan sama sekali seperti menggunakan teleskop untuk tengok Bulan.

Sebenarnya saintis sendiri tidak pasti saiz sebenar angkasa. Ada yang menjangka alam angkasa mempunyai diameter sebanyak 23 trilion tahun cahaya (Siegel, 2018).

Besar, memang besar. Tidak mungkin manusia mampu menjelajahi setiap tahun cahaya ini dengan teknologi sedia ada.

Malah masa untuk menerokai Galaksi Bima Sakti pun masih belum tiba. Jika ada keperluan penting, tentu sekali manusia mampu melakukannya.

Cuma lambat atau cepat sahaja yang membezakan segalanya. Bima Sakti merupakan kejiranan bagi Sistem Suria dimana terletaknya planet Bumi.

Galaksi ini dijangka mengandungi 100 hingga 400 bilion butiran bintang. Setiap satu mempunyai sekurang-kurangnya sebuah planet yang wajar dikaji (Cassan, et al., 2012).

Di pertengahan Bima Sakti pula terletaknya sebuah lohong hitam adibesar (supermassive black hole) yang dinamakan Pusat Galaksi (Galactic Center).

Dan Bima Sakti merupakan sebahagian daripada Kumpulan Tempatan (Local Group), bersama galaksi-galaksi lain seperti Andromeda, Grus, Horologium dan sebagainya.

Sains masih belum dapat memberikan jawapan konkrit, tentang kehidupan di alam lain.

Setakat ini Bumi sahaja yang mempunyai kehidupan di seluruh Bima Sakti. Segalanya lengkap di planet ini.

Bahan paling asas ialah air, yang sangat penting untuk semua jenis kehidupan tidak kira manusia, haiwan atau tumbuh-tumbuhan.

Jadi sebuah planet asing mungkin mempunyai kehidupan… jika permukaan dilitupi air seperti Bumi sendiri. 70 peratus daripada permukaan Bumi ialah lautan luas yang membentuk gaya semua kehidupan.

Kedatangan air di Bumi pun merupakan satu kisah sangat menarik. Pertama sekali, kedudukan Bumi menentukan segala-galanya.

Terlalu dekat dengan Matahari, air akan tersejat keluar. Terlalu jauh pula, air menjadi beku seperti ais yang tidak mungkin boleh diguna dengan mudah. Tetapi Bumi tidak menerima air ketika awal pembentukan.

Sebaliknya air dihantar ke Bumi melalui proses saintifik yang penting untuk diteliti.

Selain daripada planet dan bulan, Sistem Suria ini mempunyai asteroid dan komet. Dua unsur ini dijangka mengandungi air, yang dikirim ke Bumi daripada Musytari dan Zuhal.

Umumnya, semua orang tahu bahawa dua gergasi gas tersebut tidak mempunyai air.

Namun Musytari mungkin melepaskan pengaruhnya sebagai abang besar sistem. Banyak asteroid dan komet ditolak jauh, melayang-layang ke arah tarikan graviti Matahari.

Kebanyakan batu ini menghent.am Bumi, sambil membawa air untuk memulakan kehidupan (Redd, 2018).

Jadi tidak pelik jika planet-planet lain di seluruh Bima Sakti juga mengandungi air. Kerana henta.man asteroid dan komet ialah perkara biasa dalam angkasa, cuma sama ada suhu planet tersebut mampu menampung airnya atau tidak.

Jika mampu, planet-planet lain pun mampu mengekalkan laut tersendiri dengan benua-benua sesuai untuk kehidupan. Dengan oksigen, planet lain pun boleh didiami manusia.

Mungkin ada yang tertanya-tanya: apa gunanya jika planet lain ada air sekalipun? Sangkaan ini betul juga. Kerana pengetahuan saja tidak cukup untuk membantu semua manusia.

Malah buat masa sekarang, manusia takkan mengembara jauh daripada Bulan dan Marikh. Sekarang cuba fikirkan sejenak. Bayangkan pada tahun 3,000 S.M., seorang petani di Tanah Melayu terdengar perbualan kelasi pasal bumi Amerika.

Petani itu dijemput pergi. Mula-mula berminat… tetapi terus menolak apabila tahu saja memakan masa berbulan. Belum lagi pasal ribut bagai.

Jadi petani itu duduk saja di Tanah Melayu, mengerjakan hasilnya sampai ke saat terakhir. Sekarang bayangkan petani Malaysia pada tahun 2021 ini. Terdengar saja pasal Amerika Syarikat.

Lalu petani tersebut menyimpan duit dan terus berlepas daripada Kuala Lumpur.

Itulah analogi mudah untuk memahami teknologi aeroangkasa. Satu masa dahulu, jarak antara dua titik dilihat terlalu jauh.

Kerana kekangan teknologi sedia ada. Mungkin satu hari nanti, jarak antara Bumi dan Bulan pun dianggap berdekatan.

RUJUKAN:

Cassan, A., et al. (2012). One or more bound planets per Milky Way star from microlensing observations. Nature. 481 (7380): 167-169.

Redd, N. (2018, Jun 20). How Jupiter may have gifted Early Earth with Water. Smithsonian Magazine.

Siegel, E. (2018, Julai 14). Ask Ethan: How Large Is the Entire Unobservable Universe? Forbes.


Celtic Wood: Misteri  37 Tentera Australia Ketika WWI Ghaib Tanpa Jejak

Perαng Dunia Pertama (WWI) merupakan konflik bersenjata membabitkan kuasa-kuasa dunia moden buat kali pertama. Apabila perαng berakhir pada November 1918, lebih 30 juta tentera dan orang awam menjadi korban, cedera atau dilaporkan hilang. Antara kumpulan yang dilaporkan hilang ialah kumpulan 37 tentera Australia yang hilang di Celtic Wood, Flanders pada Oktober 1917.

Jika ditanya mana-mana veteran WWI medan perαng mana yang paling teruk, semua akan menyebut barat Flanders. Bayangkan ini: cuaca musim luruh yang buruk termasuk hujan lebat campur dengan kawasan padang rumput yang subur. Hasilnya, ia menjadi kawasan berlumpur yang sukar dilalui baik manusia, haiwan atau kenderaan. Dan ia turut mewujudkan suasana menyeramkan dengan suasana malam yang gelap dan kabus pagi yang tebal.

Operasi ke atas Celtic Wood merupakan sebahagian daripada Operasi Poelcappelle, salah satu operasi yang diharap dapat merealisasikan penaklukan Permatang Passchendaelle. Tidak ramai menyangka Pertempuran Passchendaelle merupakan pertempuran paling sengit di Medan Barat semasa WWI.

Untuk Poelcappelle, kepimpinan tentera British mahu mengalihkan perhatian pihak Jerman. Harapan mereka ialah memastikan pihak Jerman tidak tahu tempat sebenar serangan mereka bermula. Justeru, tugas mengumpan mereka diserahkan kepada Unit Ke-10 Tentera Australia. Batalion ini dipilih kerana reputasi mereka yang berani terutama semasa kempen di Galipoli, Turki. Selepas aksi mereka di Galipoli, mereka dikurniakan pelbagai pingat termasuk Victoria’s Cross.

Disebabkan pengalaman mereka di medan perαng, Field Marshall Sir Douglas Haig yang mengetuai operasi tentera British berharap mereka menjadi punca kejatuhan Divisyen Keempat Tentera Jerman. Ini sekaligus membuka jalan kepada penaklukan Passchendaelle dan membantu pihak Bersekutu mara. Justeru, unit ini dihantar pada waktu subuh dengan matlamat menyeberang ke sebelah kawasan yang dikawal pihak Jerman dan mencetuskan keributan dalam kalangan pihak musuh.

Sebaik tiba di kawasan parit Jerman, mereka perlu berlawan dengan tentera Jerman sekurang-kurangnya 30 minit. Dalam tempoh tersebut, mereka perlu memusnahkan bunker-bunker dan tempat perlindungan pihak Jerman sebelum berundur sebaik mendapat isyarat. Unit Ke-10 diketuai oleh Leftenan Frank Scott dan ia diharap dapat merealisasikan apa yang diimpikan Haig. Tetapi sangkaan kepimpinan tentera Bersekutu ternyata meleset.

Daripada 85 orang ahli unit, hanya 14 orang sahaja yang pulang dalam keadaan cedera. Nasib mereka yang lain tidak diketahui sehingga hari ini. Ini menimbulkan persoalan, ke mana menghilangnya 71 orang Unit Ke-10 Tentera Australia itu? Sehinggakan Jabatan Pertahanan Australia mengelaskan insiden kehilangan mereka sebagai misteri terbesar WWI.

Jadi, ke mana mereka menghilang? Ada yang berpandangan mereka dibμnuh dan dikebumikan dalam kubur besar oleh pihak Jerman. Tetapi malangnya, tiada bukti kubur besar ditemui sekitar kawasan parit yang dikawal pihak Jerman. Malah, tiada petunjuk yang menyatakan kejadian menyayat hati itu berlaku.

Ada pula berpandangan unit tersebut ditelan oleh kabus semasa operasi sedang berjalan. Bentuk muka bumi Celtic Wood bukan saja berbukit tetapi juga berpaya dan berlumpur. Sesiapa yang berjalan semasa kabus berlaku berkemungkinan sesat termasuk unit berkenaan. Bagaimanapun, penjelasan itu masih tidak menjelaskan kehilangan mereka. Sekiranya mereka sesat, mereka boleh saja mencari jalan keluar dari Celtic Wood tetapi itu tidak berlaku.

Tetapi ada satu teori yang dianggap masuk akal tetapi menakutkan. Mengikut teori ini, sebahagian besar unit terbμnuh akibat tembakan bertubi-tubi mesingan atau artileri dengan kebanyakan mayat dalam keadaan hancur. Kemudian cuaca dan muka bumi Celtic Wood menyaksikan sebahagian besar mayat-mayat yang hancur tertanam di bawah timbunan lumpur, tanah berair dan ribuan mayat dan bangkai kuda yang menjadi korban di situ.

Begitupun, seperti teori-teori lain, ia masih memerlukan bukti yang kukuh. Tetapi bagi penyelidik Chris Henschke, soalan sebenar yang patut ditanya ialah bukan misteri kehilangan mereka. Tetapi soalan sebenar patut ditanya ialah mengapa mereka dihantar dalam misi yang menjanjikan bilangan korban yang ramai. Pada akhirnya, kisah Unit Ke-10 Tentera Australia ialah kisah unit tentera yang kecil tersilap percaturan semasa menjalankan operasi.

Kini, bukan sekali para petani Belgium menemu sisa mayat tentera WWI setiap kali mengusahakan ladang-ladang mereka sekitar Celtic Wood. Jika ada sisa yang ditemui ialah anggota Unit Ke-10 Tentera Australia, ia diharap bukan saja menyelesaikan misteri yang wujud lebih seabad. Tetapi ia diharap dapat membantu mereka dikebumikan semula mengikut adat istiadat ketenteraan.

RUJUKAN

Vuckovic, A. (2021, 15 Disember). The Mystery of Celtic Wood: Where 37 WWI Australian Soldiers Vanished. Ancient-Origins.